សម្ភាសរបស់ឈ្មោះ យ៉ានសារឿន

ក៖ អ្នកសម្ភាសឈ្មោះ ហេង សុជីវី ខ៖ អ្នកត្រូវបានគេសម្ភាសឈ្មោះ យ៉ាន សារឿន

ពត៏មានសង្ខេបឈ្មោះ យ៉ានសារឿន

*អ៊ំស្រីយ៉ានសារឿន កើតនៅក្នុងឆ្នាំជូត មានស្រុកកំណើតនៅក្នុងភូមិពហុ ខេត្តឧត្តមានជ័យ អ៊ំស្រីអត់បានរៀននោះទេ​ព្រោះនៅជួយការងារផ្ទះធ្វើនំបញ្ជុក និងឃ្វាគោ។ អ៊ំនិងបងប្អូនបានបែកគ្នាកាលពីនៅក្នុងសម័យប៉ុលពត ក្រោយមកក៏បានជុំគ្នាវិញតែមានបងប្អូនបានស្លាប់នៅក្នុងសម័យនោះអត់បានជុំគ្នាអស់ទេ ក្រោយអ៊ំស្រីបានរៀបការនៅអាយុ១៩ឆ្នាំ មានកូន៩នាក់តែ២នាក់បានស្លាប់ដោយសារជំងឺ។ អ៊ំបានខិតខំតស៊ូចិញ្ចឹមកូនដោយធ្វើនំនៅជាយភ្នំ និងបានប្រកបដាំបន្លែ លក់ រហូតបានអោយកូនខ្លះមានគ្រួសារ និងបានរៀនចប់ ហើយកូនពៅឥឡូវបានរៀនដល់ថ្នាក់ទី១២ហើយ។*

ក៖ ចាសដំបូងជម្រាបសួរអ៊ំ!

ខ៖ ចាស

ក៖ អ៊ំថ្ងៃនេះខ្ញុំមានឪកាសមកសម្ភាសអ៊ំ! ហើយថ្ងៃសម្ភាសគឺជាថ្ងៃទី១៧ ខែ២ឆ្នាំ២០២០ហើយខ្ញុំអ្នកសម្ភាសមានឈ្មោះ ហេងសុជីវីហើយចុះអ៊ំវិញ តើមានឈ្មោះអ្វីដែរ?

ខ៖ ឈ្មោះ យ៉ាន សារឿន!

ក៖ ចាអ៊ំឈ្មោះហ្នឹង តើបានត្រូវជាមួយនឹងអត្តសញ្ញាណប័ណ្ណទាំងនាមត្រកូលរបស់អ៊ំដែរអត់?

ខ៖ ចាស?

ក៖ ត្រូវជាមួយនឹងអត្តសញ្ញាណប័ណ្ណទាំងនាមត្រកូលរបស់អ៊ំអត់?

ខ៖ ចាស

ក៖ ចាស

ខ៖ ត្រូវតើ

ក៖ តើឈ្មោះហ្នឹងអ្នកណាជាអ្នកដាក់អោយដែរ?

ខ៖ ឪពុកគាត់ដាក់អោយ!

ក៖ ចឹងចុះគាត់មានបានប្រាប់ដល់អ៊ំថាតើមានអត្តន័យយ៉ាងម៉េចសំរាប់ជីវិតរបស់អ៊ំដែរឈ្មោះហ្នឹងណា?

ខ៖ អូ! ឈ្មោះហ្នឹងម៉ានេះហើយអត់មានដែរប្រែប្រួលអីនោះទេ តាំងពីនេះនុងមករហូត។

ក៖ចាស តើគាត់មានប្រាប់អ៊ំយ៉ាងម៉េចដែរបានជាគាត់ដាក់ឈ្មោះហ្នឹងអោយ តើបានជួនជាមួយនឹងបងប្អូនឬយ៉ាងម៉េចដែរសំរាប់ជីវិតរបស់អ៊ំណា?

ខ៖ អត់មានបានដឹងនោះទេ គិតតែឈ្មោះបណ្តោយតែម្តងនុងណា។

ក៖ ចាស!ឪពុកម្តាយអ៊ំឈ្មោះអ្វីដែរចុះ?

ខ៖ ឈ្មោះ រ៉ាន ហើយឪពុកឈ្មោះយ៉ាន។

ក៖ ហើយចុះគាត់ទាំង២នាក់ ឥឡូវហ្នឹង!

ខ៖ គាត់ខូចអស់ហើយ!

ក៖​ពេលមុននុងគាត់ប្រកបមុខរបរអ្វីដែរ?

ខ៖ម្តាយរបស់ខ្ញុំធ្វើនំបញ្ជុក កាលខ្ញុំនៅពីតូចៗណាកូនអើយ ចេះពេលណាមកទើបតែមានអាយុ១១ឆ្នាំទេណា ហើយលាងតែនំអោយម្តាយរហូត មិនដែលបានឈប់មិនដែលបានឈរនោះទេ ដល់ពេលឆ្នាំប៉ុន្នាននោះទេឪគាត់លក់ឆ្នោតដល់ពេលអត់មានបានធ្វើអីធ្វើតែគ្រែអីរួចចេះហើយបានលក់ឆ្នោត ដើរលក់ឆ្នោតទៅគេចាប់ គេចាប់ដាក់គុក គេចាប់ដាក់គុកនៅបាត់ដំបងនោះឡើង១ឆ្នាំ កាលនោះកំព្រា មានមាមួយ ដែលត្រូវជាឪពុកមាគាត់នៅកំលោះ។

ក៖ ចាស

ខ៖ ហើយគាត់ជាអ្នកជំហរ សំរាប់ធ្វើនំ ដូចថាម្តាយខ្ញុំទៅលក់ចេះ គាត់នៅធ្វើណា នាំកូនៗដូចបងខ្ញុំមួយ ខ្ញុំចេះតែជួយធ្វើគាត់ទៅណា​ ហើយម្តាយខ្ញុំគាត់ទៅលក់ទៅ។

ក៖ ចាស! ចឹងអឺ! ឪពុកម្តាយរបស់អ៊ំគាត់មានអាយុប៉ុន្នានហើយកើតនៅឆ្នាំណាអ៊ំដឹងទេ?

ខ៖ អត់ដឹងទេ!

ក៖ ចឹងអត់ដែរបានសួរគាត់នោះទេ?

ខ៖ អត់!

ក៖ ចាស! ហើយចុះគាត់ស្រុកកំណើតនៅឯណាដែរអ៊ំ?

ខ៖ អ្នកស្រុកពហុ!

ក៖ ភូមិឃុំអ្វី ហើយខេត្តណាអ៊ំ?

ខ៖ ភូមិប្រហួត ឃុំទឹកថ្លា ខេត្តកាលនោះយើងមិនទាន់មានខេត្តនោះទេ ស្រុកស្រីសោភ័ណ្ឌកាលពីដើមណា។

ក៖ ចាស!

ខ៖ កាលពីម៉ែនៅណា!

ក៖ ចាសៗ ចុះអើ! ចរិតលក្ខខណៈរបស់គាត់កាចស្លូតឬក៏យ៉ាងម៉េចដែរអ៊ំ?

ខ៖ អូឪពុករបស់ខ្ញុំស្លូតណាស់! មិនដែលវ៉ៃកូន១រំពាត់នោះទេស្រួលណាស់ ហើយម្តាយក៏ដូចគ្នាដែរស្រួលណាស់ ចេះតែនាំកូននាំឪម្តាយធ្វើទៅណា ។

ក៖ ចាស

ខ៖ ឪពុករបស់ខ្ញុំគាត់ធ្វើស្រែហើយដល់ពេលម្តាយនោះគាត់ធ្វើនំបញ្ជុក បានធ្វើតែនំបញ្ជុកលក់ ហើយដល់ពេលនេះនុងបានលោកមា ប៉ុន្តែមាននុងស្លាប់បាត់ហើយមកដល់សព្វថ្ងៃហ្នឹងនោះ។

ក៖ចាស

ខ៖ ហឹម

ក៖ ចុះគាត់មានដែលផ្តល់ដំបូន្មានដល់កូនចៅយ៉ាងម៉េចដែរ ថាអោយធ្វើអ្វីសាងអ្វីដើម្បីជាកុសលបន្តទៅមុខទៀត?

ខ៖ ហឹម! គាត់ចេះតែប្រាប់ដែរថាកូនអើយ ធ្វើតែអំពើល្អទៅ! លោកពុកណា ហើយចុះគាត់ស្លូតនោះ គាត់ថាដូចថាអ្នកណាគេឃោឃៅអីចឹងមិនចូលចិត្តនោះទេ អ្នកណាដែលស្លូតៗគាត់ចូលចិត្តណាស់។ ឪពុករបស់ខ្ញុំស្លូត កូនធ្វើយ៉ាងម៉េចក៏ធ្វើទៅ! អោយតែធ្វើល្អ កុំអោយធ្វើអាក្រក់។

ក៖ ចាស! អ៊ំចាំទិដ្ឋភាពអ្វីគេជាងគេដែលអ៊ំបំភ្លេចមិនបានជាមួយនឹងឪពុកម្តាយរបស់អ៊ំខ្លះ?ដូចជាការរស់នៅ?

ខ៖ កាលរស់នៅដែលគាត់គួរអោយបំភ្លេចមិនបាននោះគឺគាត់ស្លូតមិនដែលធ្វើបាបកូន ទោះបីមានក៏ដោយក្រក៏ដោយមិនដែលធ្វើបាបកូនស្រួលណាស់។

ក៖ចាស!ចុះអ៊ំមានបានដឹងអំពីប្រវត្តិរបស់ឪពុកម្តាយអ៊ំកាលពេលមុនដំបូងតើគាត់កាលស្រលាញ់គ្នាពេលនុងគាត់រៀបការ តាមច្បាប់ទំលាប់ឬក៏យ៉ាងម៉េចដែរ?

ខ៖​គាត់រៀបការតើ! មើលឪពុករបស់ខ្ញុំគាត់កើតមក បាន៣ថ្ងៃម្តាយរបស់គាត់ងាប់ចោល គាត់ជាកូនកំព្រាដែរនុង កើតបានតែ៣ថ្ងៃម្តាយគាត់ងាប់ចោលហើយនៅជាមួយនឹងលោកឪពុក ហើយឪពុកនោះមានម្តាយចុង ដល់ពេលមានម្តាយចុងចឹងឪពុកគាត់បានងាប់ទៅក៏ម្តាយចុងនេះស្រលាញ់គាត់ ហើយគាត់គិតថាចុះម្តាយចុងនេះតើស្រលាញ់ធ្វើអីណា! មិនដឹងថាយកធ្វើអីនោះចឹងក៏ ឪពុករបស់ខ្ញុំបានម្តាយខ្ញុំនេះអូ!! ខឹងដាច់ក្បាលដាច់កន្ទុយអត់រាប់រកនោះទេ! អត់រាប់ឪពុករបស់ខ្ញុំនោះទេ គាត់អត់រាប់ទេ! មានកូនដូចថាម្តាយរបស់ខ្ញុំមានកូនចឹងទៅបានទៅហៅគាត់ដែលជាម្តាយចុងនោះហ្នឹងណា ប៉ុន្តែឪពុករបស់គាត់ងាប់ហើយណា។

ក៖ ចាស

ខ៖ ហើយទៅហៅថាម៉ែៗ គាត់ងាកចេញនោះគាត់មិនមើលទេ!ចឹងឯងគាត់មិនមើលនោះទេ ម្តាយចុងតើមិនមែនម្តាយបង្កើតទេ ម្តាយបង្កើតនោះងាប់តាំងពីពេល២ទៅ៣ថ្ងៃនោះឯងស្រលាញ់។

ក៖ ចាសចឹងអ៊ំផ្ទាល់តែម្តងតើអ៊ំបានកើតទាន់ជីដូនជីតាទាំងខាងឪពុកម្តាយអ៊ំអត់?

ខ៖ ខ្ញុំខាងម្តាយទាន់ ទាំងតាទាំងកុង (ទាំងយាយ) តែដល់ពេលខាងឪពុកអត់នោះទេ។

ក៖ ចុះចាំឈ្មោះពួកគាត់ដែរអត់ទាំងខាងឪពុកនិងខាងម្តាយ?

ខ៖ អូខាងឪពុកនែក! ឪពុករបស់គាត់ឈ្មោះតាសេន ហើយឪពុករបស់ខ្ញុំឈ្មោះ យ៉ាន ចឹងសេនយ៉ាន។ស្គាល់តើស្គាល់តែឈ្មោះក៏ប៉ុន្តែខាងម្តាយអត់មានបានស្គាល់សោះ! ខ្ញុំអត់មានបានស្គាល់ថាមិនដឹងថាមានឈ្មោះអី។

ក៖ ចឹងខាងជីតារបស់អ៊ំអឺ គាត់មានខេត្តនៅឯណា ហើយគាត់យ៉ាងម៉េចដែរពេលអ៊ំទាន់នុង ចរិតលក្ខខណៈរបស់គាត់អីណាជីដូនជីតា?

ខ៖ ខ្មោចកុងខ្ញុំហេស?

ក៖​ចាស

ខ៖ ខ្មោចកុងរបស់ខ្ញុំគាត់ស្រលាញ់ចៅណាស់ ខ្ញុំនៅជាមួយនឹងគាត់តាំងតែពីតូច! នៅជាមួយនឹងខ្មោចកុងណា។

ក៖ ចាស!ៗ

ខ៖ ហើយម្តាយឪរបស់ខ្ញុំនៅផ្ទះផ្សេង ពេលខ្ញុំដឹងក្តីពេលណាគឺនៅតែជាមួយនឹងកុងរហូត! អត់មានដែរនៅជាមួយនឹងម្តាយនោះទេ។

ក៖ចាស

ខ៖ ផ្ទះកុងរបស់ខ្ញុំនោះបាន១ហើយផ្ទះខ្ញុំនៅចេះ។

ក៖ ហឹម

ខ៖ ចឹងប៉ុននេះហើយយកមកនៅជាមួយហើយស្រាប់តែធំឡើង ដឹងថាបាននៅតែជាមួយនឹងគាត់មករហូត!​ហាសៗ!។

ក៖ ហាស! ចឹងផ្ទះកាលនុងម៉ូតយ៉ាងម៉េចដែរអ៊ំ?

ខ៖ ផ្ទះហេស?

ក៖ ចាស

ខ៖ អូ!ផ្ទះយើងធម្មតាយើងនេះចេះ ផ្ទះចេះឯងតរានហាលមកមុខនេះ ផ្ទះតូច ។

ក៖ គេហៅម៉ូតកាតិបអីនុងហេសអ៊ំ?

ខ៖ មិនបានដឹងថាគេហៅថាផ្ទះម៉ូតអីគេដែរ។

ក៖ ផ្ទះ១ជាន់នៅខាងក្រោម ហើយមានស្លឹកមានអីចឹងគាត់ធ្វើខ្លួនឯងហ៎អ៊ំ?

ខ៖ ចាសគាត់ធ្វើខ្លួនឯង! នេះផ្ទះប៉ុននេះ! ក៏ប៉ុន្តែវាមានតាបមុខយើងផុតពីទឹក! ព្រោះអីផ្ទះនៅមាត់ស្លឹងនោះគឺយើងត្រូវធ្វើខ្ពស់ធ្វើរានហាលចឹងណា ធ្វើដូចអ៊ំចឹងណា ធ្វើមួយជាន់ចឹងណា កាលនុងមិនមាននោះទេ មានតែផ្ទះ១ជាន់ៗចឹងហើយក៏ប៉ុន្តែផ្ទះវាតូចតែប៉ុននេះនោះ ប៉ុនតែចង្កាន់បាយរបស់អ៊ំ។

ក៖ ចាស! ចឹងកាលអ៊ំទាន់ជីដូចជីតារបស់អ៊ំពេលនុងតើគាត់បានធ្វើមុខរបរអ្វីដើម្បីចិញ្ចឹមជីវិតដែរអ៊ំ?

ខ៖ គាត់ធ្វើតែស្រែ!

ក៖ គាត់ធ្វើស្រែចំការ!

ខ៖ ក៏ហើយដើរលេងទៅមានទៅធ្វើអី ហើយដល់ពេលខែស្រែក៏គាត់ធ្វើស្រែទៀត! យើងកាលពីដើមយ៉ាងម៉េចយើងចឹងឯង យើងមិនសូវដូចសម័យគេ យួន សម័យយួនចូលមកនេះនោះទេ ពេលដាច់ពីអាពតមកមនុស្សឆ្លាតទាំងអស់ អ្នកណាក៏ចេះធ្វើចេះរកព្រោះខ្លាចក្រនោះ។

ក៖ ចាស!

ខ៖ អឹម! បើសម័យនោះអត់មានអ្នកណាគេសូវខ្លះមានខ្លាចក្រនោះទេ ឧបមាថាធ្វើស្រែរួចក៏ប្រមូលស្រូវដាក់ចង្រុកហើយរួចក៏ធ្វើផើយចេះហើយ ដើរលេង។

ក៖ ហាសៗ

ខ៖ មែនណា!

ក៖ ចាស

ខ៖ អ្នកស្រែនោះតែប៉ុណ្ណឹងឯង!

ក៖​ ហើយចុះដំបូន្មានរបស់ពួកគាត់វិញអ៊ំ?

ខ៖ ចាស?

ក៖ គាត់មានដែរផ្តល់ដំបូន្មានដល់ចៅអត់?

ខ៖ គាត់ចេះតែប្រាប់ដែរ ប្រាប់ទៅដូចជាអ៊ំនិយាយចឹងណា។

ក​៖ ចាស

ខ៖ គឺថាកុំធ្វើអំពើអាក្រក់អី បើសិនជាទៅឯណាទៅនៃអីយើងកុំលួចគេ កាលនៅសម័យនោះមានតែប៉ុណ្ណឹងឯង ហើយមកដល់សម័យនេះគឺថាខូចខិលទៅចក់គេអីនោះ។

ក៖ ចាស! ចុះពួកគាត់ទាំងអស់គ្នាកាលនុងផងដែរ តើគាត់មានដែរនិយាយប្រាប់អំពីអឺជីវិតចាស់ៗ កាលពីជំនាន់មុនៗមកទៀតអោយអ៊ំបានស្តាប់ដេស?

ខ៖ អូ! គាត់និយាយកាលជំនាន់កាលថៃព្រោះជំនាន់គាត់កើតទាន់ជំនាន់ថៃ។ គាត់គ្រាន់តែនិយាយថា អោយចាប់ផ្តើមបន្តិចៗអោយគ្រាន់តែយើងបានដឹងនោះទេណា កាលសម័យថៃនោះ កាលនោះថៃណា កាលសម័យថៃឬក៏បារាំងឬយ៉ាងណានោះទេ លឺតែគាត់និយាយម៉ាជំនាន់របស់គាត់ណា បានដឹងបន្តិចៗតែប៉ុណ្ណោះឯង។

ក៖ ចាស

ខ៖ កាលពេលម៉ាធីលនោះណា ថៃវាចូលមក ហើយថៃវាអោយយើងរៀនអក្សរថៃ គាត់ចេះថៃឡើងរលាយខ្សុល។

ក៖ អូ!

ខ៖ អឺមថៃ វាមកៗ វាបង្រៀនយើងចេះថៃ កាលជំនាន់បារាំងគាត់ចេះខ្លះ គាត់ចេះតើ ចាស់កាលម៉ាសម័យជំនាន់យាយរបស់ខ្ញុំនិងកុងរបស់ខ្ញុំណា គាត់ចេះ។

ក៖ ចឹងគាត់ចេះបានប៉ុន្នានភាសាដែរ?

ខ៖ គាត់ចេះច្រើន ដែលពេលសម័យបារាំងចឹងទៅគាត់និយាយហើយគាត់ចេះច្រើន ស៊ីសូសៗ ហើយនិយាយប្រាប់ថាចេះចង់តែសើច!! គាត់ឃើញខ្មែរយើង បារាំងនុងវាខូចណា ឃើញខ្មែរយើងចេះ វាមកងូតទឹកឡើងផូង(វ៉ូង) កាលជំនាន់បារាំងណា។

ក៖ ចាស!

ខ៖ ដល់ពេលមកងុតទឹកទាំងផូងចឹងឃើញស្រីៗយើងវាហៅ ហេឡូៗ !! ហើយវាស្រាចខោ លឺប្រ៊ុស!!

ក៖ អឺសហាសៗ

គ៖ ហាស!ៗ

ខ៖ ដល់ពេលងុតទឹកចឹងណា វាហៅយើងមើលពងក្តវា នេះខ្មោចយាយគាត់ថាអោយច៊ែក យី! (ពាក្យមិនល្អ គាត់ជេរ) ចឹងខ្មោចយាយរបស់ខ្ញុំគាត់ប្រាប់ចឹងឯង។

ក៖ ចាសចឹងនេះរឿងពិត!!

ខ៖ ចាស!! មែនណា នេះខ្មោចយាយរបស់ខ្ញុំគាត់និយាយប្រាប់ដល់ពេលមកនោះ ស្រលាញ់ម៉ែរបស់ខ្ញុំអាបារាំងនោះណ៎ ថាម៉ែរបស់ខ្ញុំកំពុងតែដាំត្រសក់ ហើយកំពង់ដាំនៅឯក្រោយខាងកើត ខាងកើតផ្ទះយាយរ៉ែនណា ហើយកំពុងតែដាំត្រសក់ចេះ ហើយវាឃើញម៉ែខ្ញុំវាបោដាក់តែបណ្តោយ វានាំគ្នាងុតទឹកទាំង ផូងៗ នេះកាលជំនាន់បារាំងណា ហើយដល់ពេលម៉ែខ្ញុំ ហើយម៉ែខ្ញុំឃើញទំលាក់កាថាំង លឺប្រ៊ុស!! រត់ចូលក្នុងផ្ទះថ្លឹប មានអីវាចង់ចូលទៅក្នុងដែរណា ហើយចុះកាលនុងខ្មោចកុងចាប់ដៃអាបារាំងចេះ ថាអាលេៗៗ!។

ក៖ ហាសៗ

ខ៖​ ដាក់គ្រាប់បែកផុង!ៗ វាថាអោយកុងខ្ញុំណា វាថាវាមានគ្រាប់បែក ផុង!! ចឹងណា ថាសើចអើយសើច! ហាសៗ!។

ក៖ ហាសៗ ចាសខូចមែន!

ខ៖ គេដេញចាប់តើ! ហើយនិយាយម៉ែមួយនោះគាត់ដើរទៅតាមផ្លូវខ្នររទេះភ្លើងយើងនុងណា ទៅផ្សារ ហើយដល់ពេលគាត់ទៅផ្សារមានអី ទៅចាប់ដៃគាត់។

ក៖ ហឹម!ៗខូច!

ខ៖ បារាំងវាចាប់ដៃគាត់ណា!

ក៖ ចាសៗ

ខ៖ មានអីយាយនោះ ខាំដៃ ខាំទាល់តែអោយលែង ក៏រត់មកអស់សន្ធឹក អានេះខ្មោច យាយគាត់និយាយប្រាប់រឿងកាលជំនាន់បារាំង ជំនាន់ថៃ។

ក៖ ចាស

ខ៖ ហើយ បើសិនជាថៃវាអោយយើងរៀនភាសាវា កាលថៃវាមកនៅណា វាមកនៅដល់បាត់ដំបងនោះកាលនុង។

ក៖ ចាសហើយកាលនុងថៃមកនៅធ្វើអីដែរ?

គ៖ កាលជំនាន់នុងឧត្តមានជ័យ សៀមរាប បាត់ដំបងអីមិនថៃកាន់កាប់?

ខ៖ ហឹម!របស់ថៃ

គ៖ បានបារាំងកាត់អោយខ្មែរយើង!

ក៖ ហ្នឹងហើយ

ខ៖ បើសិនជាឃើញស្រីៗ វាហៅថាអាឡេៗ អោយមើលវា។

ក៖ ចាសៗ

ខ៖ ហើយចុះអ៊ំពេលនុងតើជីដូនជីតារបស់អ៊អីគាត់មានបានកាត់សាសន៏ឬក៏ជនជាតិអីទេ?

ខ៖ អត់មានទេ

ក៖ ចឹងខ្មែរសុតតែម្តង!

ខ៖ កាលនោះខ្មោចម្តាយខ្ញុំក្រមុំនោះខ្លោចរត់!

ក៖ គាត់មានកាត់ចិនកាត់អីទេអ៊ំ?

ខ៖ អត់

ក៖ ចាស

ខ៖ ខ្មោចកុងរបស់ខ្ញុំ គាត់មិនសូវជានិយាយខ្មែរបានច្បាស់ទេចិន កុងរបស់ខ្ញុំនុង ឡើងខ្ពស់សស្គុស ហើយចេះបានខ្ញុំមក !

ក៖ ខ្មៅស្រអែម

ខ៖ ខ្មែរ ខ្មៅអ៊ូន!

គ៖ ហាសៗ

ខ៖ ហើយចំណែកខាងម្តាយខ្ញុំនោះឡើងសស្គុស! ហើយគាត់គ្មានកូនណាមួយកាត់ដូចនោះទេ ម្តាយរបស់ខ្ញុំទាបតែគាត់សស្អាតណា តែកូនអត់មានដូច កាត់ទៅឪទាំងអស់ ព្រោះឪរបស់ខ្ញុំខ្មៅ ខ្មៅឪខ្មៅប៉ុន្តែចិត្តល្អ ។

ក៖ ចាស

ខ៖​គាត់ចិត្តល្អណាស់ គ្មានទៅធ្វើអីគេនោះទេគាត់ កំព្រា គាត់កំព្រា៣ថ្ងៃ ហើយកាលនៅជំនាន់នុងគ្មានទឹកដោះគោអីឯណា ហើយដូចជំនាន់នោះស្រណោះអីចឹងទៅ ហៅអោយម៉ឹម មកហែងអោយម៉ឹមបន្តិច បីអោយម៉ឹមហើយចុះកាលនុងគ្មានទឹកដោះគោអោយម៉ឹមនោះទេកាលសម័យនុងនោះ កាលខ្មោចកុងអត់មាននោះទេ ចុះកាលនុងសម័យក្រនោះចឹងអត់មានឯណា មិនសូវជាបានដឹងថាទិញទឹកដោះគោអីនោះទេ រស់នឹងដោះ សុំគេបន្តិចៗ។

ក៖ ចឹងសុំអ្នកណាម៉ឺមទៅ?

ខ៖ ដូចថាអ្នកណាគេសរសៃខ្ចីចឹង អោយទៅម៉ឹមឆ្អែតទៅ បានមីងមាគេចិញ្ចឹម។

ក៖ ចាស!

ខ៖​ ចាស! គាត់បានរស់ហើយតើ បានរាងធំបន្តិចហើយថាបានរាងដាច់ដោះអីចឹងទៅ បានយាយគាត់ចិញ្ចឹមទៅរស់ តែកាលនុងមិនដឹងថាយាយណាគេខ្លះចិញ្ចឹមនោះទេណា។ គេថាបើសិនជាម្តាយឪនោះ គាត់ច្រើនណាស់ ម៉ែឪគាត់ច្រើន។

ក៖ ចាស!

ខ៖ ជួយចិញ្ចឹមគាត់ឡើងរស់ ឃើញថាបងប្អូនឯងណា គាត់មិនដែរទៅឈ្លោះអ្នកណានោះទេ។

ក៖ ចាស

ខ៖​គាត់នឹកឃើញចឹងឯងគាត់មិនដែរបានទៅឈ្លោះអ្នកណានោះទេ ស្លូតណាស់។

ក៖ ចឹងអ៊ំមានបងប្អូនណាដែរ បងប្អូនបង្កើត?

ខ៖ បងប្អូនរបស់ខ្ញុំបង្កើតខ្ញុំមាន៧នាក់។

ក៖ តើគាត់មានឈ្មោះអ្វីគេខ្លះដែរអ៊ំទាំង៧?

ខ៖ បងគេឈ្មោះយាយរ៉េនបងស្រី!

ក៖ តើនាមត្រកូលគាត់ឈ្មោះអ្វីដែរ?

ខ៖ យ៉ាន សារ៉េនហ្នឹងឯង ហើយទី២ខ្ញុំ យ៉ានសារឿនចឹងណា។

ក៖ ចាស

ខ៖ ទី៣នោះ យ៉ានសារ៉ុន ហើយទី៤នោះ ងាប់ហើយ។

ក​៖​ចាសឈ្មោះអ្វីដែរ?

ខ៖ ឈ្មោះសារ៉ួន មួយទៀតនោះឈ្មោះ យ៉ានឌី ហើយមួយទៀតនោះ យ៉ានសារីម។

ក៖ ចាស

ខ៖ សព្វថ្ងៃនៅសល់តែ៥នាក់នោះទេ។

ក៖ ចាសបងប្អូន៧នាក់អ៊ំ!

ខ៖ ចាសងាប់អស់២!

ក៖ កាលគាត់ស្លាប់នុងមូលហេតុអ្វីដែរទៅអ៊ំ?

ខ៖ កាលនុងវាឈឺ អាមួយដែរនៅអាពតនោះវាឈឺ ! ឈឺចឹងទៅក៏ អត់មានអ្នកណាមើលដិតដល់នោះ អត់មានអ្នកមើលថែ នោះឪក៏រវល់ដែរ ឪគាត់រវល់ដឹក បបរ ដឹកបាយ យកទៅអោយគេ ហើយអាកូននោះវាមានសូវបានទៅមើលឯណាបានទៅព្រឹកល្ងាចៗ ហើយស្រាប់តែមកដល់ផ្ទះកូនស្លាប់បាត់។

ក៖ ស្តាយ!

ខ៖ គ្មានបានមើលកូនប៉ុន្នានទេ! កាលនោះ អ៊ំចល័តនៅប្រឡាយក្តាំង ហើយគេនៅជិតនោះណាគេទៅភ្ជួរស្រែ នៅខែផល្គុន ចែត្រនេះឯង គេប្រាប់ថារឿងអើយប្អូនឯងងាប់ហើយ ចង់អត់ចេះនោះទេកូនអើយ ចង់មកណាស់គេមិនអោយមក កាលនោះតឹងណាស់! អត់អោយមកនោះទេតឹងណាស់បើសិនជាអ្នកណាមក អោយទៅខេត្តអោយទៅអោយឆ្ងាយ ចឹងឯងកាលនុងភ័យខ្លាចចឹងអត់ហ៊ានមកនោះទេ។ គេដូរណា គេដូរយើងហើយថាបើសិនជាអ្នកណាមកផ្ទះញឹកញាប់ចេះ គេដាក់ឈ្មោះយើងទៅភូមិគេផ្សេងហើយយើងអត់ដែរអត់ ហើយប៉ះភូមិគេរាយការណ៏ថាមីនេះដើរអីបានចេះចុះណា គេក្តាប់យើងបានកាន់តែថែម ហើយគេធ្វើបាបយើង ការងារត្រូវល្មមៗ គេដាក់ការងារអោយយើងធ្ងន់ណា អោយយើងធ្វើយ៉ាប់មែនទែន ហើយអត់ហ៊ានយំនោះទេ គេប្រាប់ថាអាប្អូននុងងាប់ហើយ ចឹងយំវាតែឯងហ្នឹងហើយ ឡើងដីអាកំពង់ក្តៅនុងណានៅខែផល្គុនចែត្រនុង បែបខែផល្គុនមិនដឹង។

ក៖ ដឹងកាលនុងគាត់មានអាយុប៉ុន្នានទៅ?

ខ៖ អាយុប្រហែល១០ហើយអានោះ ថា១០ចុះវាធំគ្រាន់ហើយ តូចជាងអានេះបន្តិចហឹម ហើយម៉ាំដូចគ្នាចេះឯង អឺតូចជាងបន្តិចហ្នឹងហើយ ឡើងម៉ាំកាតាលៗ ហើយប្អូនស្រណោះណាស់តែមិនដឹងធ្វើយ៉ាងម៉េច វាមិនហ៊ានមក។

ក៖ ចាសចឹងអនុស្សោវរីយ៏ ជាមួយនឹងបងប្អូនចូលចិត្តធ្វើអ្វីដែរកាលនៅពីក្មេងមានអនុស្សោវរីយ៏អ្វីជាមួយនឹងគ្នាដែរ?

ខ៖ ហាសៗ កូនអើយកាលនៅសម័យនោះគ្មានអនុស្សោវរីយ៏អីជាមួយនឹងគ្នានោះទេ ដល់ពេលអាពតវាមកនោះ គឺរាងខ្លួន! ប្អូនគំនូសផ្សេងហើយបងគំនូសផ្សេង។ បើសិនជាអាឌីណា សក់នៅត្រឹមនេះ សក់ត្រឹកកនេះ ប៉ុនម៉ែហ្នឹងឯងហើយប៉ុនអាមូលនុងហើយប៉ុណ្ណឹងឯង ដល់នេះទៅគេអោយយកទៅនៅកន្លែងផ្សេង​គេមិនអោយនៅជាមួយនឹងគ្នាឯងណា គេអោយយកទៅនៅវត្ត ។ គេប្រមូលយកទៅគ្រាប់គ្នា អ្នកណាមានកូនប៉ុនណាគេអោយយកទៅនៅឯវត្តទាំងអស់ យកទៅនៅឯវត្តនុងខ្លះគេអោយរៀន ខ្លះរៀនផងដកស្មៅផង!! ព្រឹកឡើងចេញទៅដកស្មៅសិន ម្តាយមកវិញនេះបានអោយមករៀន ព្រឹកគេប្រើអោយទៅដកស្មៅ វាត្រជាក់ នៅព្រឹកច៊ែកចឹងគេអោយទៅដកស្មៅហើយ ។ អូ​ឡើងព្រៀតនៅតាមវាស្មៅ គេបានអោយដកស្មៅបន្តិច ហើយសក់នោះអត់មានបានកាត់អីអោយគ្នានោះទៀត។

ក៖ ហឹម

ខ៖ មានជាង គេយកជាងមួយដែរថា សក់នោះវាប្រក់ស្មាប៉ុននេះឯង អាខ្លះគេថាអោយថា ងាប់ហើយអត់រកជាងអីអោយគ្នាមើលសក់ដូស្រី ។ចឹងមានជាងគេមួយកាត់សក់ កាលនោះខ្ញុំនៅបន្លាយក្តាន ហើយកាលនោះខ្ញុំគេអោយទៅដែរណា គេអោយទៅបន្លាយក្តានដែរ ខ្ញុំនេះគេអោយចាំមើលសូ្រវ គេមិនបានអោយមើលនោះទេ គេថាកុមារអោយមកសិក្សានៅវត្តនៅកន្លែងណា មិចក៏មិនឃើញ? ថាអោយនៅកន្លែងហ្នឹងហើយ អង្គុយចាំមើលផ្លូវប្អូនហើយនៅកន្លែងណា ដល់តែប្អូនមួយឆូឆរ វាបានដើរទៅទាំងជួរវាបានអោយចាំមើលផ្លូវណា ចាំមើលអាឌី ហេតុអីមិនឃើញប្អូនអញ?! នេះមើលវាអត់ស្គាល់ បើសិនជាកាលនុងសក់វាឡើងត្រឹមនេះចឹងមើលវាអត់ស្គាល់នោះទេ វាមានជើងខោឡើងកប់កាលានប៉ុណ្ណេះ ហើយចឹងបានឃើញប្អូនភ្លាមក៏ អាអូនអើយឈប់សិន កាត់អោយវានៅអង្គុយលេងជាមួយនឹងយើងណា។

ក៖ ចាស

ខ៖ កាលនុងនៅចល័តនោះ នៅកណ្តាលវាលស្រែ អង្គុយលេងជាមួយនឹងឯងមួយភ្លាតចាប់ក្បាល់វែមើលសក់ បែបមិចមិនអោយគេកាត់សក់អោយ? អឹម ស្អែកជាងគេមកហើយថាច៊ែក!! ស្អែកជាងគេមកហើយបងអើយ កាត់សក់ប៉ុណ្ណឹងឯង ដល់ពេលចាប់សក់ប្អូនមើលម្តាយអើយ និយាយពីចៃមីអូនអើយ ហាៗ។

ក៖ អើយ!

ខ៖ ឡើងមកចេះណា ជ្រុះលឺប្រ៊ុសៗ

ក៖ អើយ! ហើយគាត់ចេះនៅកើត!

ខ៖ អឹម ចេះនៅកើត ឯងថាអាអូនអើយស្រក់ទឹកភ្នែកបណ្តើរនិយាយបណ្តើរ វាស្រណោះកូនពេក និយាយឡើងស្រក់ទឹកភ្នែក។វាថាអឹម ស្អែកជាងគេមកហើយថាច៊ែក! គេអោយជាងគេមកហើយកាត់សក់ ដល់ចឹងទៅមែន ស្អែកឡើង ខាងស្អែកឡើងមក ចុះកាលនុងកុមារនោះគេដើរមកទាំងជួរគេចុះពីលើរោងគេមកនោះ យើងស្កាត់ចាំមើល ដើរចាំមើលនៅឯផ្លូវហ្នឹងឯង ថាបានឃើញប្អូន ហើយពេលនុងបាននឹកឃើញនៅក្នុងចិត្តបានអរអើយអរ! អាអូនអាហែងមិចបានមិនអោយគេកាត់សក់អោយអស់អូន? កាត់សក់អោយត្រងិលអោយអស់ទៅអូន កុំអោយមានចៃណា? វាថាគេកាត់អោយប៉ុណ្ណឹងឯងគ្រាប់តែគ្នា!! ហាសៗ វាថាចឹងណា ហើយឯងវាស្រណោះប្អូនមិនដឹងថាមិចទេ! ស្រក់ទឹកភ្នែកយំមិនចេញទេណាមីងអូន។ ដើរស្រណោះប្អូនណាស់អញអើយ ដើរទៅទាំងជួរប្អូនគេប្អូនអញៗ អូយ! កំសត់ឯណាអត់ម្តាយទៀត ឯណាកុំទៅនិយាយ ម្តាយអាពតនោះកុំនិយាយ។

ក៖ អ៊ំកាលនុងរៀនសូត្រអីបានដល់កំរិតណាដែរ?

ខ៖ ខ្ញុំហេស?

ក៖ ចាស

ខ៖ អត់រៀនទេ អត់មានចេះអីនោះទេអត់ មិនបានរៀននោះទេ។

ក៖ ចឹងចូលសាលាអីអត់ទេ?

ខ៖ អត់ នែកខ្ញុំទៅរៀនម្តង ទៅរៀនបានប៉ុន្នានថ្ងៃនោះទេ ស្រាប់តែអាពតចូលមកអត់មានបានរៀនអីឯណា ដែលនេះនុងធ្វើតែនំបញ្ជុក លាងនំនុងឯង ដល់ពេលលាងនំហើយ ឃ្វាគោផង! ចុះកាលនុងអត់មានអ្នកណាឃ្វា មានមាបានមាឃ្វាណា ដល់ពេលឪគាត់ជាប់គុកទៅ ។ មាគាត់ជួយធ្វើនំយើង គាត់មានពេលឯណាទៅឃ្វាគោ! ខ្ញុំហ្នឹងឯង ខ្ញុំឃ្វាគោផង ជួយឃ្វាគោផង និងជួយ កិនម្ស៉ៅផង!! ។

ក៖ ចាស

ខ៖ ជួយគាត់១ចប់ មិនដែលបានទំនេរ កូនប្អូនចៅរបស់ខ្ញុំនោះទេ ខ្ចិលណាស់!! ហើយថាខ្ញុំធ្លាប់វាហត់នោះ ពីតូចមកដល់ធំ គឺនិយាយពីហត់អត់មានបានឈប់ទេ។

ក៖ ចាស! ហើយទៅបងប្អូនរបស់អ៊ំអីរៀនសូត្របានដល់កំរិតណាដែរ?

ខ៖ ពួកគេនោះរៀនបានមួយចេះៗ អត់តែខ្ញុំហ្នឹងហើយអត់មានបានរៀននោះទេ។

ក៖ ហាក់! ចឹងភាសាខ្មែរ អ៊ំចេះទេ ហើយចុះភាសាបរទេសអីអ៊ំមានចេះអត់ចឹង?

ខ៖ គ្មានស្អីចេះបន្តិច!

ក៖ ចឹងសរសេរភាសាខ្មែរយើងអ៊ំចេះដេសចឹង?

ខ៖ អត់ចេះទេ គ្មានចេះនោះទេ ថាអត់ចេះគឺអត់ចេះហើយ។

ក៖ ចឹងទាំងអានអីក៏អត់ចេះដែរអ៊ំ?

ខ៖ អត់!

ក៖ ចឹងភាសាថៃអីបន្តិចបន្តួចចឹងទៅណា!

ខ៖ ទេ

ក៖ អត់ដែរ

ខ៖ អត់ចេះទេ អ៊ំមិនទៅកុហុសនោះទេ អ៊ំមានទៅចេះអីនោះទេ ចឹងបានថា អ៊ំអត់ចេះអ៊ំល្ងង់​ថាអ៊ំក្ររកអង្កច្រក់អត់មានយ៉ាងណា អ៊ំតស៊ូ អោយកូន ថាក្រដាប់ត្រដួស រកគេខ្លះ ពេលមានខ្លួនឯងសង់គេខ្លះ សង់គេខ្លះ រកខ្លួនឯងចេះគុន ខ្ចីលុយគេណា! ធ្វើយ៉ាងម៉េចអោយតែកូនបានរៀនណា ធ្វើយ៉ាងម៉េចកុំអោយកូនដាច់ទៅរៀន ធ្លាប់អាមួយគេហើយបងគេបង្អស់ងាប់អាកូនបងគេណាកូនអើយ! មកនៅលើភ្នំដំបូងគេចេះកូនឯង មកនៅលើភ្នំ ហើយខាងក្រោមនេះដាច់ប៉ិតៗ ចឹងឯង កាលនុងមកនៅលើភ្នំចឹងហើយក៏កូននេះសុំទៅរៀន នេះអាបងនេះ កាលនុងប្រាប់ម៉ែថា ម៉ែសុំលុយទៅរៀន នេះហើយដើរកាត់មុខចំការ សាលាក្រុងព្រះ! អឺសាលាសម្តេចឪនោះណា(គាត់ចង់និយាយថាសាលាសម្តេចឪ)។

ក៖ ចាស

ខ៖ ហើយក៏ កូនអើយម្តាយមិនមាននោះទេ! ម្តាយមិនមាននោះទេកូនប្រុសម្តាយ! សុំតែ៣បាតទៅរៀនអត់មានសោះ!និយាយកុហុសនោះទេ ថ្ងៃត្រឹមនេះ ។

ក៖ ចឹងបានចាយលុយបាតទៀត?

ខ៖ ហឹម ដាច់ចឹងស្រុកនេះគេនិយាយចឹងឯង! និយាយតែចឹងឯង អត់មានទេក៏ មានអីកូនដើរមើលៗ ចេះ ហើយមើលហើយមិនទាន់គេទៀតណា ទៅរៀនអត់ទាន់គេនោះទេ ទៅរៀននៅសាលាសម្តេចឪអត់មានទាន់គេនោះទេ នៅសាលាសម្តេចឪ ចឹងក៏កូនរបស់ខ្ញុំដើរទៅរៀនអត់មានទាន់គេទេ ចឹងក៏ចូលរៀនសាលាទៅ សុំតែ៣បាតទិញទឹកផឹកនុងអត់មានទេ។ កូនដើរផុតទៅបន្តិចស្រក់ទឹកភ្នែកស្រោចៗ ថាអញអើយ ហេតុអ្វីម៉េចក៏អញក្រ តូចចិត្តខ្លួនឯង វាតូចចិត្តខ្លួនឯង ថាវាវេទនាណាស់នឹកឃើញ។

ក៖ចាស! ខ្មែរយើងពីដាច់មកចឹងឯងសូម្បីតែគ្រួសារខ្ញុំ យាយខ្ញុំក៏គាត់លំបាក! ចឹងអ៊ំចឹងសាកស្រមៃពីជីវិតរបស់អ៊ំកាលនៅពីអ៊ំគេជម្លាស់ធ្វើការនៅប៉ុលពតណា កាលនុងគេជម្លាស់ទៅឯណាដែរ ហើយក្រុមគ្រួសារ អ៊ំយ៉ាងម៉េចដែរចឹង?

ខ៖​គេនៅកាលនុងគេផ្សាយ ជិះឡានផ្សាយអាពត! ថាអើយបងប្អូនប្រជាជនជិះ ត្រូវចេញពីភូមិអោយបាន៤ទៅ១០គីឡូតែ៣ថ្ងៃនោះទេ អឹម។ គេផ្សាយប្រាប់យើងថាចឹង តែ៣ថ្ងៃទេ!! មាន៣ថ្ងៃឯណា វា៣ឆ្នាំ ហើយចេញទៅ១ៗ មិនបានយកទៅច្រើនព្រោះវាធ្ងន់ហើយបើសិនជាអង្កនោះវាតែប៉ុណ្ណេះ ។ ហើយចឹងមកយកអីព្រោះតែ៣ថ្ងៃតើ!

ក៖ ចាស

ខ៖ ហឹម ចឹងមានអ្នកណាមានអង្កកន្លះបាវក៏ដាក់កន្លះបាវទៅ! ស៊ីទៅមានអី! អ៊ំទៅនៅចឹងឡើងវាល ដូចអ៊ំនិយាយប្រាប់ចឹងណា។

ក៖ ចាស!

ខ៖ ទៅនៅកន្លែងភូមិគៀបនៅកន្លែងនោះ ចឹង ទៅនៅតាមយើងវាភូមិជុំគ្នានុងឯង ម៉ាភូមិប្រហួតនោះទៅទាំងអស់ ប៉ុន្តែគេខ្លះទៅនៅឯបឹងយ៉ោទៅនៅទាំងអស់ ហើយតែអ៊ំនេះបានទៅត្រឹមនេះចឹងទៅ បានទៅនៅអីនឹងគេបានទៅនៅរទេះ មានគោមានអី គេចេះតែបបរទៅហើយ យើងនេះមានបានទៅបបរអីណា មានអីដាក់ ហើយបានទៅដើរតាមមាត់ស្លឹងចឹងទៅ តាមស្លឹងនៅបាន៤ទៅ១០ថ្ងៃប្រាប់គេថា នៅមិនកើតនោះទេបងអើយ! ប្រាប់ឪរបស់ខ្ញុំណា នៅកន្លែងនេះមិនកើតនោះទេ យើងទៅនៅត្រោយម្ខាងទៅ! ហើយថាបាននៅទាល់មុខភូមិយើងចឹងណា គេអោយឆ្លងទៅនៅ បើសិនជាគេមិនអោយនៅក៏មិនអោយនៅក៏អត់ទៅ យើងនៅត្រោយខាងនេះហើយគេថាច៊ែក តែដល់នេះទៅមក ហើយរួចល្ងាចឡើងក៏ហើយតែប៉ុណ្ណឹងឯង ដាក់ឥវ៉ាន់រើ!តូប កាលនុងយើងបានជីកអំពូលទៅក៏បាំង សំពត់ហើយលែងបាំងអីទៅចេះតែរុំ រើសស័ង្កសីអីខ្លះទៅបានដេក មើលទៅមិនកើតចឹងហើយបានរើទៅវិញ ចឹងដល់ពេលដឹកទូកនោះវាមិនកើតចឹងហើយក៏លិច ហើយទូកនោះវាចាស់ចឹងហើយថាបាន មានគោគេបានដាក់ពីគេនោះមកយើងមានស្អីជញ្ជូន អត់មានស្អីគេជញ្ជូននោះទេ។

ក៖ ចាស!

ខ៖ មកនៅត្រោយម្ខាងយើងប៉ុណ្ណឹងឯង បានមកនៅត្រោយនោះច្រើនឆ្នាំក៏មនុស្សពេលនុងវារត់ទៅថៃពេកកាលនោះនុងណា។

ក៖ ចាស! ចូលសង្គ្រាមហើយចឹងអត់ចង់នៅ!

ខ៖ កាលសម័យអាពតណា

ក៖ ចា

ខ៖ ចឹងដល់នេះវាមានរនុងក្នុងគេមកពីខាងនោះ មកពីថៃគេចេញចូលបាន ចេញចូលបានមកគេលួចមក តាមខ្សែរយៈគេយ៉ាងម៉េចនោះទេ គេមកបាននោះ ។ដល់ពេលគេមកបានចឹងគេនាំលោកទៅ ដល់ហើយលោកតាសៀន ឪតាសួននោះ លោកតាសព្វថ្ងៃខូចហើយ។ ទៅគេនាំទៅ​គេនាំខ្សែទៅ ហើយប្រជាជន ខូចហើយនៅសល់តែលោកតាសៀនម្នាក់ឯងកាលនុង។

ក៖ ចាស

ខ៖ គេចុតអាគ្រាប់ហាស់គេ នោះ គេហៅថាចុតផឹងទៅ វាសាតទាំងអស់ ហើយដល់ចឹងមនុស្សទៅឡើង១ខ្សែឡើងម៉ត់កាលនោះណា ។ទៅចឹងគេអោយចេញពីត្រោយម្ខាងនេះទៅនៅបត់ត្រង់នោះ ។

ក៖​អូ!

ខ៖ ទៅនៅបត់ត្រង់ឡើងនៅបាន២ឆ្នាំជាង។

ក៖ គេប្រើអ៊ំធ្វើអ្វីដែរកាលនុងសម័យនុង?

ខ៖ កាលសម័យនោះ ដកស្ទូង ដកភ្លឺធំៗកូនអើយ! ក្រោកឡើងតាំងពីម៉ោង៣ ក្រោកឡើងតាំងពីម៉ោង៣យប់ ឡើងផ្តាច់ញាថាកូនអើយ ចឹងស្ទុះរូ!! ទៅស្រាប់តែមួយសន្ទុះដំរង់ជួរ ឡើងតចេញបាន២ជួរ! ខាងនេះមួយជួរ ហើយខាងនេះមួយជួរ តាមយើងនេះកងនារីចឹងទៅណា។ ហ៎! និយាយពីថា គេស្រែកទៀតណា យើងផ្តាច់ញ៉ា លើកភ្លឺនោះអោយវារួច ហើយភ្លឺនោះមិនតូចៗណាប្អូនកូនស្រីអើយ!

ក៖ ចាស

ខ៖ គ្រាន់តែខ្នងរបស់វា៤ម៉ែត្រឡើងលើណាហើយក្រោមនេះយកតែ១០ម៉ែត្រ ភ្លឺនោះភ្លោះទៀតណា បើសិនជឿអ៊ំនាំទៅមើល។ ដូចជានេះភ្លឺឯងមីលៀបអើយ(ឈ្មោះកូនស្រីគាត់)

ក៖ចាស

ខ៖ ដូចអាខ្នរយើងទូលទៅគេលើក២ជាសងខាង! ឡើង២សងខាងច៊ែកកូនអើយម៉ែលើក។

ក៖ បានស្មាដៃទុកអ៊ំ ហាសៗ!

ខ៖ បានស្មាដៃទុក ហើយថាបើចង់អោយមានភ្លឺប៉ុណ្ណាក៏មានដែរ ហើយដល់ពេលទាល់តែយប់ៗបន្តិចៗព្រោះអីវាឆ្ងាយ។ក្រោកទូលតាំងពីយប់ម៉ោង៣ភ្លឺអស់ហើយ ហើយទៅដល់នុងមិនទាន់ភ្លឺទៀត តើមានអីទាន់ភ្លឺ យើងទៅដើរត្រឹម២ម៉ោងអីមិនទាន់ភ្លឺនោះទេ ចុះពេលនុងម៉ោង៣ម៉ោង៤ ម៉ោង៥ព្រឹងៗមិនកើត ដេកខ្លះទៀតទៅ ដេកតែ១សន្ទុះទៀត អោយតែស្រឿងតែបន្តិចកាប់ដី ហាសៗៗ រាល់តែថ្ងៃចឹងហើយ។

ក៖ ចឹងអ៊ំដែរធ្វើអត់បានទេអ៊ំ កាលនុងដែលគេដាក់អោយអ៊ំមានធ្លាប់ធ្វើអត់បានទេ?

ខ៖ ទេ! គេដាក់តាមក្រុមតើកូន!

ក៖ ចឹងអត់អីនោះទេ!

ខ៖​ អូ! រួចស្មើឆេញ! គេដាក់យុវជនមួយក្រុមនារីមួយក្រុម ភ្លឺធំចឹងគេអត់មានអោយកងនារីម្នាក់ឯងនោះទេ កងចល័តណា។

ក៖ ចាស

ខ៖​គេអត់អោយមាន តែនារីសុតនោះទេ។

ក៖ ចាស!

ខ៖ នារីសុតលើអត់រួចធ្វើអត់កើតចឹងបានគេដាក់លាយចុះ ហើយដាក់នោះគេមើលយើងទៀតធ្វើការ យើងធ្វើការគឺធ្វើតែការទៅតាមដំណើរទៅម៉េចៗក៏ដោយ និយាយថាបើសិនជាយុវជនគេខាង វ៉ៃភ្លឺអោយស្អាតអីចឹងទៅណា លឺគេត្រង់ប្រិន យើងក៏គ្រាន់តែលើកចាក់ៗទៅស្រីៗ។

ក៖ ចាស

ខ៖ ហឹម ហើយដល់ពេលប្រុសៗគេលើកចាក់ដាក់ពេ ចាក់ៗដាក់មកយើងក៏លើកទៅសែង ១ ពីរនាក់សែង! សែងអាប៉ែលគេនោះ គ្មានបង្អីនោះទេ បង្អីវាតូច។

ក៖ ចុះកាលនុងអ៊ំដែរឈឺអីដែរអត់អ៊ំ?

ខ៖ អ៊ំឈឺតើ អ៊ំឈឺ១ដងនិយាយតាមត្រង់តែបណ្តោយ ម៉ាជំនាន់អាពតអ៊ំឈឺ១ដងប៉ុណ្ណោះឯង ឈឺដូចថាវាផឹកទឹកតាមបឹងណា ទឹកដូចខ្ទុះ ។​

ក៖ អឺស!

ខ៖ ទឹកដូចគេបង់ត្រី តាមវាល ចុះតាមបឹងនោះ បើសិនជាទឹកអូសអត់អីនោះទេ ដល់យើងទៅឆ្ងាយនោះកូនអើយ! ម្នាក់ៗ ជុះមកសុតតែឈាម។

ក៖ អឺម

ខ៖ ដេកពេទ្រចូលពេទ្រច្រើននៅកាលនោះ មិនមែនមានតែគេនោះទេ ទាំងគេទាំងយើង។ និយាយពីផឹកទឹកដូចខ្ទុះមែនណាទឹកឡើងល្អក់កវិក!​ ហើយដល់ពេលជីកក៏មិនថ្លាដែរ ហើយបានមកចឹងទៅយើងបានជីកទុកនៅកន្លែងនេះ ដែលវាចេញមកវាថ្លាណា ដល់ចឹងវាអត់មានឡើងថ្លានោះទេ វាឡើងដូចនេះឯងចឹងទៅផឹកមិចនឹងកើត ទៅមិនដឹងធ្វើយ៉ាងម៉េច គេថាដាំបាយក៏ទឹកនោះ ស្លក៏ទឹកនោះ ផឹកក៏ទឹកនោះ វាឆ្ងាយទឹក ហើយចឹងមានអ្នកណាគេដឹកអោយទៅផឹក មុនហ្នឹង អោយយើងទៅនៅនោះគេបានប្រាប់យើងរួចជាស្រេចហើយថានៅកន្លែងនេះនោះណាៗ ។

ក៖ ចាស

ខ៖ តែដល់ពេលយើងទៅៗវាដាច់ឆ្ងាយទឹក មិនដឹងថាត្រូវធ្វើយ៉ាងម៉េចចឹងហើយចេះតែស៊ូទៅ ហើយបើសិនជាយើងដើរពីនេះទៅផ្សារថ្មីវាឆ្ងាយពីនឹងរាប់គីឡូ នោះទៀតនោះ វាឆ្ងាយ ចឹងនេះវាដូចថាបាំងផ្ទាំងថ្មអីចឹងណាកូន។

ក៖ ចាស

ខ៖ មនុស្សធំតែក្បាលជង្គង់ អាងត្រពាំងថ្មយើងនេះ ទាន់ដេស?

ក៖ អត់ដែរទៅផង!

ខ៖ អត់ដែរទៅ

ក៖ ចាស

ខ៖ គាត់ប្រាប់កូនគាត់ថា៖ មីលៀបអាងត្រពាំងថ្ម ងាប់ឡើងតកន្ទុយ សុតតែជាកងចល័តផង កងនារី ម៉ែឪ យុវចាស់ក៏ទៅដែរ ថានៅត្រពាំងថ្មនោះ រែកឡើងៗ ដួលគ្រឹប វាអត់មានកំលាំងរែក។

ក៖ ចាស

ខ៖ អត់មានកំលាំងរែកដីទេ! ព្រោះអីវាគ្មានកំលាំង វាអត់មានអីស៊ី ហើយនៅខាងនេះគេហៅថាតំបន់ប្រាំង អ៊ំបានលើកតែភ្លឺធំៗ។

ក៖ ចាស

ខ៖ បើសិនជាអាងត្រពាំងថ្មយាយសួនគាត់នៅ គាត់បានទៅលើនៅកន្លែងនុងឯង ពួកមីការនឿអីនេះវាទៅនៅឯនេះ ពួកអាងត្រពាំងថ្មគេអោយទៅលើក។

ក៖ ចឹងរបបអាហារគេអោយប៉ុន្នានពេលដែរអ៊ំកាលនុង?

ខ៖ អូ! ថ្ងៃណាបានស៊ីថ្ងៃណាអត់! ដែលលើកអាងត្រពាំងថ្មនុងគឺថ្ងៃណាបានស៊ីថ្ងៃណាអត់មានបានស៊ីនោះទេ។

ក៖ ចឹងធ្វើយ៉ាងម៉េចទៅអ៊ំ?

ខ៖ នោះឯងចឹងបានថាអត់មានកំលាំងឯណារែកដី បើសិនជារែកទៅដួលក្រឹបចឹងឯង។

ក៖ ចឹងគេអោយយើងបេះអីដែរអត់?

ខ៖ មានអីបេះកូន មានដូចចឹងឯងគ្មានអីបេះទេ គ្មានអីបេះទេ ដីទទេរ វាលស្រែឆិញ គ្មានអីបេះបោចនោះទេ ដូចថានៅដំឡូងអីនុងបើសិនជាបានដក១គុម្ពគេយកទៅវ៉ៃចោល មិនបានទេ ដកមិនបានទេ សូម្បីតែដាំខ្លួនឯងក៏គេមិនអោយដកស៊ីដែរ នេះតំបន់នេះឯង។

ក៖ ចឹងគេតឹងដែរនុង!

ខ៖ អូ! តឹងណាស់!

ក៖ ចាស

ខ៖ កាលនោះគេដើម្បីតែធ្វើបាបយើងអោយងាប់អោយអស់ទៅ វាមិនចេះងាប់នោះចឹងឯង។

ក៖ ហើយទៅចុះម៉ោងសំរាកអីគេមានអោយយើងសំរាកអត់អ៊ំ?

ខ៖ សំរាកគេអោយបាន១ម៉ោង! ស៊ីបាយអីរួច ទៅក៏សំរាកមួយសន្ទុះទៅទៀតហើយ។

ក៖ អូចឹងម៉ោង៣អ៊ំក្រោកវិញ!

ខ៖ បើអ៊ំក្រោកតាំងពីម៉ោង៣។

ក៖ ចាសអ៊ំចឹងដល់ពេលបន្ទាប់មកពីពេលនៅក្នុងជំនាន់នុង តើអ៊ំមានបានឃើញប៉ុលពតយកមនុស្សទៅសម្លាប់ចោលនឹងភ្នែករបស់អ៊ំផ្ទាល់ទេឃើញដេសអ៊ំ?

ខ៖ អត់ដែរឃើញទេ! អត់ដែរឃើញសោះ!

ក៖ ចឹងលឺតែគេនិយាយហ៎អ៊ំ?

ខ៖ លឺតែគេនិយាយនោះទេ អ៊ំមិនដែលឃើញនោះទេ ។ប៉ុន្តែចេះ នេះវត្តចំការខ្នុរនេះ ឃើញនឹងភ្នែកហើយអន្លុងខ្មោច ឆ្អឹងឡើងសច្រោង! មិនបាច់ទៅមើលអន្លុងណានេះ។ សម័យអ៊ំចាប់ដីមកនៅមុនដំបូង សម័យយួនចូលភ្លាម អ៊ំបានមកចាប់ដីដាំបន្លែហើយ នោះដីចំការបន្លែរបស់អ៊ំហើយនោះ ដីបន្តិចនោះ នៅទាល់មុខចំការត្របែកនោះ ទាល់មុខចំការត្របែកបន្តិចដីរបស់អ៊ំមានចំការ១រៃ ហើយកន្លែងនោះបន្តិចទៀតនោះសុតតែអន្លុងខ្មោច អ៊ំមិនដឹងនោះទេ ទៅដាំៗ ស្រាប់តែគេខ្មោចនៅពេលណា!។

ក៖ ហឹម

ខ៖ ចឹងបាននៅបាន១ឆ្នាំចឹងទៅ ឃើញគេទៅកកាយសុតតែខ្មោចអន្លុងៗ ឆ្អឹងកំណីកំណ ខោអាវ កូនអើយ ហើយនៅស្រស់ៗថាទេ ស្អីក៏ស្អុយអីម្ល៉េះ! ខ្មោចដែរគេទើបតែកប់នោះ។

ក៖ អូចឹងភ្លាមៗដែរ

ខ៖ គេជីកកប់រកមាស ដូចមានធ្មេញមាសអីដូចមីអូនឯង!

ក៖ ហាសៗ

ខ៖ គេវ៉ៃចោលនោះ!

ក៖ ចាសដើររកធ្មេញមាស!

ខ៖ ចឹងហើយគេគាស់ខ្មោចនោះក្បាលច្រងេងច្រងាង ហើយក្បាលឡើងគ នេះនៅនេះអត់មានកុហុសទេ( អ៊ំស្រីចង្អុលប្រាប់)។

ក៖​ចាសចឹងនៅជិតនេះទេ!

ខ៖ នៅកន្លែងនេះឯងខាងនោះមានផ្ទះតូបក្រហមទៅបន្តិច។

ក៖ ចាស!

ខ៖ ហើយមិនមែនមានតែម៉ាអន្លុងហ្នឹងឯណា!

ក៖ មានច្រើនអន្លុង!

ខ៖ ច្រើនអន្លុង!

ក៖ ចឹងគេអត់មានរៀបចំអភិរក្សនោះទេ ដីនោះគេយកអស់ហើយអ៊ំ?

ខ៖ ឥឡូវនេះនោះគេយកធ្វើលុបដីពេញអស់ហើយ សំរាប់ឆ្អឹកខ្មោចនៅលើនេះណា លោកតា លោកជាឪពុកតាបួលនេះគាត់បានបួស ហើយនៅវត្តសុខភមង្គលនេះណា។

ក៖ ចាស

ខ៖ ទៅបួសនៅវត្តសុខភមង្គលទៅ! លោកជួលប្រជាជន ដែលខ្មោចនោះវាងាប់ឡើងអាណោតអាថមពេកចឹងណា ដែលឃើញពេញដីចឹង លោកជួល១ប៉ាវ១០០ៗ អោយទៅដាក់ បង្គល់។

ក៖ ចឹងធ្វើជាចេត្រីតែម្តង!

ខ៖ នុងហើយចែត្រីពួកបារាំងមកមើល ធំចឹងគាត់បានដំរៀបឆ្អឹងឡើងគ ចឹងកូនឯងទៅមើល។

ក៖ ចាស!ៗ

ខ៖ ជិះម៉ូតូតាមនេះចឹងទៅ !

ក៖ ចឹងនៅនេះក៏មើលឃើញដែរចាស

ខ៖ ហឹមឆ្អឹងឡើងគំនរ! ចឹងលោកជួលណា ចុះអីឆ្អឹងមិនតិចឯណា។

ក៖ ហ្នឹងហើយ

ខ៖ មិនដឹងប៉ុន្នានអន្លុងនោះទេ អន្លុងនេះជីកមិនទាន់អស់ឯណា! ក៏ប៉ុន្តែសព្វថ្ងៃគេមានធ្វើផ្ទះអីពេញហ្នឹង។

ក៖ ចឹងនៅសម័យនុងអ៊ំឃើញនូវទិតិភាពពេលនុងអ៊ំភ័យទេ?

ខ៖អត់ទេ!បើសិនជាអ៊ំមិននឹកឃើញថាអ៊ំមានបានធ្វើអីខុសចឹងអត់មានដឹងឃើញភ័យនោះទេ។

ក៖ ចឹងអត់មានដែលបន់ស្លន់ថាអោយឆាប់ដាច់មកឆាប់ៗទេចឹង?

ខ៖ អត់ទេអត់មានអារម្មណ៏ចឹងសោះ! នឹកឃើញថាច៊ែក នឹកស្មានថាវាមាន! វាមានបានចេះនេះទៀត អត់មាននឹកស្មាននោះទេ ថាវានឹងមកចឹងឯង នឹកឃើញណា។

ក៖ ចាស

ខ៖ ចាំមើលណា គេបានអោយអ៊ំទៅស្ទូង! អូស គេអោយទៅស្ទូងនៅខែស្ទូង នៅភូមិនុង ហើយដល់ពេលខែច្រូតនេះគេអោយអ៊ំទៅទៀត ដល់ចឹងទៅច្រូត គេថាបានរត់ចូលព្រៃរត់ឡើងណាណៃ។ ចុះកាលពីមុនដំបូងនោះបានលឺគេនិយាយថា នែក!! អាស្លាបក្រហមនេះអី! ថាប៉ុណ្ណឹងចុះអាផ្លូវទៅសៀមរាបយើងនេះអី លឺសូរកាំភ្លើងចឹង លឺឡើងផឹង លឺនៅឯណា វាច្រូតនៅឯនេះ យើងកំពុងតែច្រូត ដល់ពេលហើយចឹងទៅនៅពេលថ្ងៃចឹងណាបាយរួច អង្គុយលេងហើយមួយសន្ទុះ ដល់ពេលយូរគ្រាន់ដែរ ដល់ពេលយូរបន្តិចលឺគ្រាប់ហ្នឹងទៀតហើយ ថាទេ! តើលឺសូរអីៗ ហើយពួកវាមិនបានប្រាប់ដល់យើងអី១ម៉ាត់នោះទេណា ពួកវាបានដឹកហើយ។ ហើយយើងនេះនឹកចេះតែឆ្ងល់ចុះគ្នាយើងចល័តអ្នកអត់ដឹងដែរនោះ ចឹងហើយធ្វើអី​វាមិននឹកស្មានថាអី ដឹងថាវាមិនចឹងរហូត ស្រាប់តែដល់ពេលប្រហែលជា៥នាទី ផឹងមកស្រាប់តែមើលឃើញផ្សេងប្រ៊ុយមក!។ អីយ៉ា! មិនកើតនោះទេអើយ! នឹកឃើញចឹងណា។

ក៖ ចាស

ខ៖ នឹកឃើញថា ព្រោះអីកាលប៉ុលពតកាលពេលវាប្រជុំ វាថាសុតតែយួនធ្មេញខ្មៅ សុតតែយួនយ៉ៀកកុង វាធ្វើបាបចេះៗមួយចឹងណា វាធ្វើបាបប្រជាជនយើងវាប្រជុំណា វាប្រជុំប្រាប់យើងចឹង ហើយមកទៀតហើយគឺលឺផឹងចឹងណា​ អីយ៉ា! មកទៀតហើយកាន់តែជិត។

ខ៖ ហឹស!

ក៖ ចុះបើសិនជាគ្រាប់គេរត់មក!

ខ៖ ចាស!

ក៖ អ៊ំគេវ៉ៃដេញមកណាអ៊ំ!

ខ៖ ចាស! គេវ៉ៃ២៤ម៉ោងមិនអោយយើងដឹង! ចុះព្រំប្រទល់តែម្តង ចុះកាលនុងវ៉ៃសុតតែរត់ក្រុសនុង។

ក៖ ចាស !

ខ៖ ហើយចឹងលឺសូរប្រក់ៗ បានមួយស្រទុសទៀតលឺអាតូច។

ក៖ ហឹម!

ខ៖ ប្រក់ៗៗ ផឹងៗ អូយ! អាអ្នកដែលជាមេកងនោះ ជាអ្នកដែលក្រោបក្តាបគេ ថាបងនារីៗអើយ ទៅថាចឹង។

ក៖ ហាស!

ខ៖ ថាទៅ! គេទៅខាងណា ? នាំគ្នាទៅខាងណា? ហើយភូមិដងអារ៉ែននោះវាអត់មានអោយប្រជាជនយើងទៅនោះទេ វាអោយយើងចេញពីភូមិនទៅតាមវាលស្រែអស់ រលីង ចឹងវាឆ្ងល់តែ មិចក៏អោយប្រជាជនទៅនៅ អីក្រៅអស់ពួកអានេះវាឆ្ងល់ចឹងណា មើលពួកវានៅក្នុងភូមិហើយដល់ពេលប្រជាជននៅខាងក្រៅ វាឆ្ងល់!។ ស្រាប់តែដល់ម៉ាសន្ទុះកូនអើយរត់ តែរត់មិនទាន់អីឯណា ខ្លះត្រូវគ្រាប់ទៅ ហើយរត់តែបានមួយសន្ទុះឡើងផឹងមកដល់ឯងបាត់! ក៏បានថាមិនបានកន្លះនាទីផង ឡើងណាស់ រត់ក្រោះនេះវ៉ៃឡើងមែនទែន ចុះរត់យកតែព្រះអាយុសហ្នឹងហើយ។ វ៉ៃក៏វ៉ៃ អាបាញ់ក៏បាញ់ អាគ្រាប់ក៏គ្រាប់លឺផិកផឹងៗ វឹកៗ រត់ក្រោះបាញ់ឡើងតកន្ទុយ ហើយដល់ពេលបាញ់ដល់អ៊ំវាងងឹតតែបណ្តោយវាងងឹតណា។

ក៖ ចាស

ខ៖ ចឹងលឺឡើងរែ!ៗ ផឹងៗ មិនបានដឹងថានៅកន្លែងណានោះទេ ស្រាប់តែមកដល់អ៊ំវាបានល្ងាចបណ្តោយ វាថ្ងៃរាល ម៉ែអើយ! រត់ចូលទឹកអីហ្នឹងគេ ងាប់ទឹកអូរ ឆ្លងទៅពីខាងព្រះនោះទៀតណ៎។

ក៖ ចាស

ខ៖ ពួកយោធាតូចៗណា វាបានកាប់ដើមចេកអីបានវាបានកាប់រុញមកអោយដល់យើងឆ្លងទឹកអូ! ថាបងនារីអើ! ឆ្លងមក ចឹងឯងក៏ឆ្លងទៅតាមគេហើយ ទៅផុតខាងគ្រាប់នោះ ខ្លាចគេផ្លោង។

ក៖ ចាស

ខ៖ ហឹម ហើយទៅតាមគេទៅ មើលទៅទឹកនៅជុំវិញទាំងអស់ថានៅម្តុំអារាញ់នោះ ហើយអញអត់មានហែរនោះទេ ទឹកឡើងខ្មៅគ្រឹប ។

ក៖ ហ្នឹងហើយ

ខ៖ ខ្លាចក្រពើទៀតនោះចឹងណា! អញអត់មានហែរនោះទេ អត់ចង់ទៅទេ ហើយកូនអើយសាកកាដូទទឹកអស់ ហើយចឹងបានប្រុសៗតើ គេថាមើលបងនារីខ្ញុំលើគោអោយ កាលនុងគោគេអោយទុកបញ្ជាន់ស្រូវ! គេទុកបញ្ជាន់ស្រូវណា វាបានដេញទាំងគោទាំងអស់អាណាចាប់ គោដឹងតែដឹកគោហើយបើជាអ្នកបាញ់គេយកទៅវ៉ៃចោលណា ហើយចឹងវាខ្លាចនោះចឹងវាកាន់ឡើងជាប់! ហាសៗ ។

ក៖ ចាស

ខ៖ ចឹងបានដេញទាំងគោទាំងអីទៅ បានគោបានអីទៅជួយដឹកឥវ៉ាន់ ស្រាប់ដល់ពេលយប់ប្រហែលជាម៉ោង៩ យើងអង្គុយ ពិគ្រោះគ្នា ទទឹកទាំងអស់គ្នាហ៎ ចឹងស្រាប់តែថា យើងនៅហ្នឹងងាប់ហើយដាច់ពោះងាប់ហើយ! ថាចឹងប្រុសៗ នែក! ហឹមចឹងត្រលប់ទៅក្រោយវិញទៅ។

ក៖ អឹស!

ខ៖ ថាណា! យើងទៅឯក្រោយវិញទៅ​ងាប់ក៏ចោលទៅ យើងទៅទាំងអស់គ្នា មានអី នាំគ្នាមកដល់ឆ្លងមកទៀតហើយឡើងរូស! បកមកវិញណា ដល់ពេលបកមកវិញចឹងដើរ មកកន្លែងម៉ែៗដែលអាពតបានអោយចេញពីភូមិនោះ!។

ក៖ ចាស

ខ៖ ឃើញគាត់ ហើយខែវាភ្លឺណា! នែកបងនារីអើយវាស្រែ ហើយពេលនុងអ្នកដែលគាត់បានគិតចង់សំពត់ស មួយផ្ទាំងឡើងកញ្ចាស់ ដូចថាដោតបង្គោលនៅចង់នៅឈើចឹងទៅ ហើយមានអាដែងសំពត់សល់នៅកញ្ជាស់សល់នៅលើ ហើយឡើងរំភើយៗ ហឹស ហង់នារីអើយ!! គេលើទុងសហើយ ថាច៊ែក! មើលឃើញយប់ ហើយថាគាត់ចេះមើលឃើញថាមើលបងនារីអើយ មើលគេលើកទង់សហើយ មិនអីទេដឹង!! គាត់បានប្រាប់ថាចឹង។

ក៖ ចាស

ខ៖ ចឹងនៅកាលនុងមានគេប្រជុំពួកយ៉ែកកុងអី យួនចូលមកអីប្រយ័ត្នវាអាកនឹងធាងត្នោតអីចឹងណា នាំគ្នាចេះតែនិយាយដល់ចឹងទៅវាខ្លាច ខ្លាច!មែនតើ! ខ្លាចសុតតែយួន ដល់ខ្នល់ម៉ែមកដល់ខ្នល់ ហើយម៉ែៗគាត់ថាកូនអើយគេនាំគ្នាទៅប្រជុំនៅខ្នល់ជាតិអស់ហើយ ដល់ពេលចឹងទៅគាត់បានថាកូនឯងដើរទៅទូលខ្នរអោយលឿនទៅកូនឯង ព្រោះគេហៅអោយយើងទៅប្រជុំនៅឯខ្នល់ ចឹងហើយរៀងអរបន្តិចព្រោះអីគេមិនសំលាប់ដល់ពេលទៅដល់ខ្នល់រទេះភ្លើងឃើញ ពួកនុងវាកាន់កាំភ្លើងហើយញឹមៗ ក៏ទេមើលមុខសុតតែយួន តែម្នាក់ទៅមុនហ្នឹងអត់មានអីហើយចឹងអត់អីទេ។

ក៖ ហា

ខ៖ ចឹងអត់អីទាំងអស់គ្នា! រស់ទាំងអស់គ្នា ទៅប្រជុំនៅឯខ្នល់នោះ ។ មានតាមួយគាត់នៅស្រុកយើងនេះឯងតែគាត់ចេះយួន គាត់មានស័ក១ គាត់បានចេះយួនចឹងទៅក៏និយាយបកប្រែយួនមួយសន្ទុះ គាត់ប្រាប់ថា ពួកយុវជន ពួកចល័តដែលឡើងមកនេះណា ដែលទ័ពយើងថាកូនកុំអោយទាន់ឡើងទួល ដូចថាផ្ទះនៅកន្លែងឯណា សំបែងនៅឯណាអីកូនកុំទាន់ចេញ! កុំចេញទៅប្រសេកប្រសាចណា អោយកងទ័ពយើងសំអាតសិន បាន២ថ្ងៃបានចេញទាន់ឯណាកូនអើយ ភ្លឺឡើងដើរមកផ្ទះដើរតាមខ្នរយើងមកណា! ផ្ទះមានអីនៅដល់សាលាក្រហម ងើបជំទិតគគូ ម៉ែអើយជំទិតគគូហ៊ុម ទៅ ចឹងបានថាគេមិនអោយយើងមក តែយើងចេះតែមក គេនៅសំអាតសិន! ។

ក៖ ហឹម

ខ៖ មកតែម្តង ចល័តរាប់រយអ្នកនោះ ហើយបើសិនជាគេមកហើយយើងមិនមកយ៉ាងម៉េច! ចឹងយើងនៅធ្វើអីតើមានអីស៊ីកូន? បើសិនជាយើងមិនមកកូន?

ក៖ចាស

ខ៖ ហើយបានដើរពីព្រលឹមរហូតទាល់ប្រលប់ ហើយបានមកដល់នេះយប់។

ក៖ ចាសមកស្រុកកំណើតវិញ!

ខ៖ ដើរមកដល់យប់!នាំគ្នាដើរមក ហើយមានតាមផ្លូវនេះសុតតែគ្រាប់សុតតែអីចឹងណាអាសាលាក្រហមណា! ដែលគេធ្វើរោងម៉ាស៊ីនឡើងកញ្ចាស់ មីលៀបអើយងាប់ណាស់! ងាប់ពួកខ្មែរក្រហម។

ក៖ ហឹម

ខ៖ និយាយពីជ្រូកនេះ ប៉ុនៗនេះធំៗ ទាអីទាំងវ៉ូង! មានមីមួយនោះដែលអ៊ំបានថានោះសុតសំបូរសដូចមីអូនឯងដែរគេធ្វើបាបនោះ ដេញចាប់ទា ដេញចាប់ទាបាន៤ទៅ៥ទៀតណា ចង់ទៀតណា ទៅមុខទៀត នៅកន្លែងយួននេះ។

ក៖ចាស

ខ៖ ហើយពេលនុងអត់មានបានអីយកជ្រូកនុងនោះទេ បើសិនជាបានមកលក់បានរាប់ដំឡឹក ។

ក៖ ហាសចាស

ខ៖ ជ្រូកមេឡើងកញ្ជាស់ដេកហត់នៅតាមផ្លូវនុងហើយ ឯងនេះក៏ដូចថាចង់បានដែរតែមិនដឹងថាយកស្អីដាក់ ហាសៗ។

ក៖ ហាសៗពិបាកអូសទៀត!

ខ៖ បើសិនជាយកមកនោះបានដូរមាសបានរាប់ដំឡឹង។

ក៖ ហាស

គ៖ ម៉ាក់ឯងមិនយកមក?

ខ៖ គ្នាដើរយកតែព្រះអាយុស ដើរដល់ល្ងាចបានមកដល់ផ្ទះ។

ក៖ ចាស! ហើយកាលនុងអ៊ំមានអាយុប៉ុន្នាន?

ខ៖ កាលនុងអាយុបាន១៦ហើយ អូគ្មានទេ! ១៨ ទៅ១៩ហើយ។

ក៖ ចឹងពេញកំលាំងតែម្តង!

ខ៖ ១៨ទៅ១៩ហើយកូន

ក៖ ចាសចឹងអ៊ំរៀបការនៅអាយុប៉ុន្នាន?

ខ៖ រៀបការនៅអាយុ១៩ឆ្នាំនេះឯង។

ក៖ ចឹងពេលដាច់ប៉ុលពតនេះអ៊ំបានរៀបការ?

ខ៖ ចាសដល់ពេលដាច់ពីប៉ុលពតមកការ។

ក៖ ចឹងអ៊ំអាចប្រាប់បានទេ កាលមុនដំបូងអ៊ំជួបនឹងអ៊ំប្រុសនៅពេលណាដែរ?

ខ៖ ហាសៗកាលនុងនៅក្នុងស្រុកជាមួយនឹងគ្នាតើ!ហាសៗ

ក៖ ចឹងនៅស្រុកជាមួយគ្នា!

ខ៖ ហ្នឹងហើយ

ក៖ ចឹងនេះគេហៅភូមិអ្វីគេអ៊ំ?

ខ៖ នៅឯណា?

ក៖ ហ្នឹង?

ខ៖ នេះគេហៅថាភូមិអូអំបិល តែកាលអ៊ំនៅគឺនៅខាងពហូតឯណោះ។

ក៖ ចឹងអូកាលនុងអ៊ំនៅពហូតហើយដល់អ៊ំប្រុសនៅពហូតដែរ?

ខ៖ នុងហើយនៅពហូតដូចគ្នា!

ក៖ ចឹងឃុំអ្វីដែរ?

ខ៖ ផ្ទះជាប់គ្នាពីសង្គមសម័យលន់ណល់នោះណា។

ក៖ ចុះអ៊ំជួបអ៊ំប្រុសតាំងពីនៅកុមារភាពម៉េចហ៎ចឹង?

ខ៖ ហ្នឹងហើយតាំងពីពេលនៅតូចៗស្គាល់គ្នាតាំងពីនៅតូចៗដែរនុង។ហាសៗ

ក៖ ហេសៗ ចឹងមិនមែនឪពុកម្តាយជាអ្នករៀបចំអោយនោះទេអ៊ំហេស?

ខ៖ អត់ទេ! មិនដែលនឹងបាននិយាយគ្នាផង!មិនដែលនិយាយគ្នានោះទេ ម្តាយឪជាអ្នកអោយបាន។

ក៖ ចឹងចាស់ៗជាអ្នករៀបចំអោយ?

ខ៖ ហ្នឹងហើយ!

ក៖ ចុះអ៊ំពេលនុងភ័យអត់អ៊ំកាលរៀបការនុង?

ខ៖ កាលនុងភ័យហើយវាល្ងង់ទៀត! តែថាភ័យហើយវាល្ងង់ទៀត ល្ងាចហើយនៅថ្ងៃអាគេធ្វើរោងនុងណា បើសិនជាគេអត់ចាក់មេក្រូ គឺស្រួលដល់ហើយ គេកុំអោយចាក់មេក្រូ។

ក៖ ហាសៗ

ខ៖ ហាស!វាល្ងង់ទៀត!

ក៖ ខ្លាចគេដឹង!

ខ៖ ហាៗៗ!ខ្លាចគេដឹងហាសៗ វាល្ងង់ចឹងទៀត ចឹងបើសិនជាពេលនុងរួចហើយបានដល់ម៉ោង៥បានគេចាក់នោះ ដល់ចឹងនៅពេលថ្ងៃនោះនឹកគិតថាបើសិនជាស្ងាត់ៗចេះដូចជាស្រួលណាស់។ហាស! ដូចស្រួលដល់ហើយស្រាប់តែដល់ល្ងាចឡើងគេចាក់មេក្រូឡើងភ័យតែបណ្តោយ ហឹមគេចាក់មេក្រូធ្វើអីទេ ខ្មាសគេណា ហាសៗកាលនុង។

ក៖ ចឹងកាលនុងការប៉ុន្នានថ្ងៃដែរអ៊ំ?

ខ៖ ហឹមការនៅកាលនុងមានស្អីនៅកាលនុងការមួយថ្ងៃ ការមួយថ្ងៃកាប់គោ១ ហើយអូសអ៊ូន កាលនោះត្រីសំបូរណាស់ កាលមុនពេលយួនចូលនោះសំបូរត្រីណាស់ នោះទៅអូសនៅតាកុតនោះតែ១អ៊ួននោះមិនដឹងយកត្រីទៅឯណាអស់ទេ ត្រីឆ្លាំង ត្រីរាស់ ត្រីឆ្តោ មិនដឹងយកទៅណាអស់ទេ យកមិនរួច ត្រីមិនចេះគិតសំបូរណាស់! ។

ក៖ ចឹងម្ហូបវិញតើអ៊ំចូលចិត្តពិសារអ្វីដែរ?

ខ៖ ចាសអូ! ដូចត្រីឆ្លាំងអីគេស្លម្ជូរយួនអី! ហឹម មានតែប៉ុណ្ណឹង។

ក៖ ចុះបន្ទាប់មកទៀតជីវិតរបស់អ៊ំពេលរៀបការហើយតើជីវិតរបស់អ៊ំមានកូនចំនួនប៉ុន្នាន?

ខ៖ មាន៤នាក់!

ក៖ ចឹងបាន៤នាក់សរុបតែម្តង!

ខ៖ ចាស

ក៖ ចឹងកូនអ៊ំមានឈ្មោះអ្វីគេខ្លះទៅ?

ខ៖ មាន៧នាក់ ឈ្មោះស៊ីដាំ ឈ្មោះសារិន ឈ្មោះចន្ទា ឈ្មោះចន្តា រំដួលជើងភ្នំពេញហាសៗ (គាត់បន្ថែមជើងភ្នំ) ឈ្មោះ ចយ ផុតហើយចយ ហាសៗៗ។

ក៖ ហាសៗ ចឹងអ៊ំកូនរបស់អ៊ំទាំងអស់តើហេតុអ្វីបានដាក់ឈ្មោះកូនចឹងអ៊ំដោយសារតែអ៊ំអ្នកដាក់ឬអ៊ំប្រុសជាអ្នកដាក់អោយហើយមានអត្តន័យយ៉ាងម៉េចដែរអ៊ំកូនៗ?

ខ៖ ចេះតែនឹកឃើញដាក់ៗទៅអោយវានៅរស់ កុំអោយវាឈឺ តែថាចាស់កាលពីដើមនោះចឹងឯង ហាសៗ ដាក់ៗទៅ មិនឃើញខ្មោចយាយដាក់នោះទេហេស! កូនម៉ែអាដាំមិនបានដឹងថាមានឈ្មោះអីខ្លះនោះទេ មានមីយីង យួរ ហាសៗៗ!!

ក៖ ដាក់ៗទៅ

ខ៖ ខ្ញុំហៅៗទៅ អោយតែវារស់ កុំអោយតែវាសូវឈឺ!

ក៖ ចាសអ៊ំចឹងកូនអ៊ំដែរខូចទៅនុងគាត់មានឈ្មោះអ្វីដែរ?

ខ៖ អូ!ឈ្មោះអាប៊ុបនោះមួយ ឈ្មោះផ្អួយមួយ ។

ក៖ ស្រី១ប្រុស១ត្រូវអត់អ៊ំ?

ខ៖ ចាស

ក៖ គាត់ឈឺជំងឺអ្វីគេអ៊ំ?

ខ៖ អាមួយនោះវាល៉ាបកញ្ចឹល ។

ក៖ ហើយចុះមួយនាក់ទៀត?

ខ៖ មួយទៀតនោះវាគ្រុនឈាម!

ក៖ ចាស

ខ៖ ហើយដល់ពេលយើងនេះក៏អត់មានដឹង អត់មានដឹងថាគ្រុនឈាមអី!

ក៖ ចឹងគាត់អាយុប៉ុន្នានដែរ?

ខ៖ មួយនោះអាយុ៨ខែ !

ក៖ ចាស

ខ៖ ចាស

ក៖ ចឹងរាល់ថ្ងៃនៅតែ៧នាក់?

ខ៖ នៅតែ៧

ក៖ ហើយកូនៗអ៊ំទាំងអស់គ្នាមានកូនប៉ុន្នាននាក់ហើយ អ៊ំបានរៀបអាពាហ៏ពិពាហ៏អោយណា?

ខ៖ អូ មាន៣ហើយ! នៅសល់៤។

ក៖ ចាស! ចឹងនៅជុំគ្នាតើអ៊ំហេស?

ខ៖ ចាសនៅជុំគ្នាតែគ្រាន់តែសព្វថ្ងៃគេបែកហើយ តែថាគេបែកនៅជិតៗនេះឯងមិនបានទៅឯណាឆ្ងាយនោះទេ។

ក៖ ចាស!

ខ៖ បានអោយដីម្នាក់បន្តិចៗនៅចឹងណា!

ក៖ ចាសហាស

ខ៖ ហាសៗ

ក៖​ចឹងអ៊ំកាលពីមុននុងបានប្រកបមុខរបរអ្វីដើម្បីចិញ្ចឹមជីវិតនិងគ្រួសារដែរ?

ខ៖ កូនអើយម៉ែចាប់បានតាមក ដាំតែបន្លែរហូត មិនដែលបានធ្វើអីនោះទេ។

ក៖ ចឹងតាគាត់មានជំនាញ់ហ្នឹង?

ខ៖ ចាស! គាត់ដាំតែបន្លែហ្នឹងឯង!

ក៖ កាលនុងតាមានអាយុប៉ុន្នានដែរការជាមួយនឹងអ៊ំ?

ខ៖ គាត់អាយុប៉ុន្នាននោះទេដូច២០មិនដឹង! ប្រហែល២០ជាង ព្រោះអីអ៊ំអាយុ១៩ ! ។

ក៖ ចុះឥឡូវគាត់ឆ្នាំអីដែរអ៊ំ?

ខ៖ ខ្ញុំឆ្នាំជូត គាត់ឆ្នាំចរ គាត់បងខ្ញុំ២ឆ្នាំ។

ក៖ ចឹងអ៊ំកើតនៅឆ្នាំមួយពាន់ប្រាំងបួនរយប៉ុន្នាន?

ខ៖ ខ្ញុំអត់មានសូវដឹងនោះទេឆ្នាំបារាំង ខ្ញុំអត់ដឹងទេ។

ក៖ ចុះអ៊ំថ្ងៃខែ កំណើតខ្លួនឯងអ៊ំចាំទេ?

ខ៖ ថ្ងៃខែ?

ក៖ ចាស

ខ៖ អូ! ខ្ញុំកើតខែ! ខែមិនចាំខែទេ ចាំតែថ្ងៃ មិនចាំទេ។

ក៖ ថ្ងៃអ្វីអ៊ំ?

ខ៖ ថ្ងៃពុធ!

ក៖ ចាសហើយអ៊ំប្រុសកើតនៅថ្ងៃខែឆ្នាំណាដែរ?

ខ៖ ទេមិនដឹងទេ!

ក៖ ចឹងដឹងតែឆ្នាំខ្មែរយើង?

ខ៖ ហ្នឹងហើយ!

ក៖ ចាស

ខ៖ ចឹងខាងបារាំងអីអត់មានដឹងទេ តែថាកូនសព្វថ្ងៃហ្នឹងមិនចង់ដឹង ចង់ចាំអស់ទេ វង្វេងអស់ហើយហាសៗ។

ក៖ ចឹងអត់មានកត់ទុកនោះទេអ៊ំហេស?

ខ៖ ទេ!កត់នុងមិនដឹងជាបានកត់ប៉ុន្នានសារនោះទេពេលបានរើសផ្ទះសំបែងមកគឺដឹងថាច្រកទុកហើយទុកៗមកមិនដឹងថាទៅឯណាអស់ទៀតនុងណា។

ក៖ ចាស

ខ៖ ដឹងថាទុកហើយតែមិនដឹងថាទុកនៅឯណា!

ក៖ ហឹ

ខ៖ វាបានកើតក្នុងសៀវភៅតើ កើតកូនខ្លាចភ្លេច​ណា តែថាសៀវភៅនោះមិនបានដឹងថាយកទៅទុកនៅឯណានោះទេ កត់នោះកត់ហើយ។

ក៖ ចាស

ខ៖ វាវង្វេងអស់!

ក៖ ចាសចឹងទាល់តែបានចំណាំដោយខ្លួនឯង!

ខ៖ ត្រូវអ៊ំអត់មានបានចាំទៀតផងនោះមិនដឹងស្អី អ៊ំល្ងង់ចឹងបានថាអោយកូនរៀនអោយបានចេះដឹងទាំងអស់គ្នាទៅ ។

ក៖ ចឹងកូនអ៊ំរៀនបានដល់កំរិតណាខ្លះហើយ?

ខ៖ អូបើសិនជាអាក្តាំ នោះបានរៀនត បានធ្វើគ្រូរបស់វាហើយ នែក!!

ក៖ ចឹងរៀនចប់អស់ហើយ?

ខ៖ នៅតែអាមួយក្រោយនេះឯង!

ក៖ ចាស! នៅចយ!ហាស!

ខ៖ ចាសបើសិនជាចាន់ទ្រាបានរៀនត្រឹមថ្នាក់ទី៦នុង កាលនុងគេឈប់​ព្រោះឃើញម្តាយលំបាក ពេលនុងឃើញថាមានសរសៃនៅខ្ចីផង ចឹងអត់មានអ្នកណាទៅលក់អឹម គ្នាក៏មិនបានរៀនបានឆ្ងាយនោះទេ​ចឹងបានអានេះណា​វាអ្នកចេះលក់ចេះដូរ! ចុះបើសិនជាអ៊ំសរសៃខ្ចីនោះ ចឹងអត់មានបានរៀននុងឯង បានជួយលក់អីចឹងណា ហ្នឹងឯង។

ក៖ ចឹងអ៊ំបានដាំបន្លែអ្វីខ្លះដែរ?

ខ៖ អឹម! អ៊ំបានដាំឡើងសពមុខ តាំងពីត្រសក់តាំងពីសណ្តែក តាំងពីស្ពៃ តាំងពីទាំងអស់ ស្ពៃផ្កា ស្ពៃក្តោម ស្ពៃអីក៏ដាំដែរ ដាំ។

ក៖ ចាស

ខ៖ ហឹម

ក៖ ចុះជំនាញ់ដាំដុះអីនុងគាត់បានចេះដោយខ្លួនឯងមកឬក៏មានអ្នកបង្រៀន?

ខ៖ រៀនខ្លួនឯងខ្លះ គេបង្រៀនខ្លះ រៀនសៀវភៅគាត់មានតើ សៀវភៅកសិកម្មគាត់នោះ គាត់បានរៀន ហើយទៅមានអង្កការអ្វីគេនោះទេ គេបានជូនសៀវភៅដល់យើង ហើយជួយម៉ាស៊ីនដល់យើងព្រោះអីគេឃើញថាយើងអត់ចឹងណា! គេបានជួយឡើង១គ្រួសារ មានអីគេអោយម៉ាស៊ីនយើង១ គេអោយពូជ គេអោយអីឡើងសព្វ។

ក៖ ចាសចឹងមកបានចិញ្ចឹមជីវិតនិងគ្រួសារបាន!

ខ៖ ហ្នឹងហើយគេឃើញយើងអត់ជួយ!

ក៖ ចឹងជីវិតតស៊ូមករហូតចឹងណា!

ខ៖ ចាស

ក៖ ចឹងជីវិតរបស់អ៊ំអើ!ការងារពីតូចអីមកតើធំឡើងចង់ធ្វើអី ឬក៏មានបំណងអីអត់អ៊ំ?

ខ៖ ចង់! អ៊ំកាលពីតូចនោះចង់ណាស់ អ៊ំចង់ថាអញធំឡើងអញរៀនអ៊ុតសក់ រៀនកាត់ដេរ រៀនចឹងចំណង់ចង់តែប៉ុណ្ណឹងឯងចុះយើងស្រីនោះចឹងតើនៅធ្វើអី មើលចង់រៀនកាត់សក់រៀនកាត់ដេរ!! មិចមិនរៀនអោយបានចេះ ហើយចឹងបានថាយើងនេះវាល្ងង់ទៅបាត់ទៅហើយ ទៅរៀនមិចហ្នឹងកើត ចឹងបានថាដល់ពេលយួនចុះមកយើងនេះបានបាត់ទៅហើយ!! ចឹងបានថាប៉ុលពតបានចូលមកនុង។

ក៖ ចាស

ខ៖ ចឹងបានថាបានមកពីអាពតទៅបាត់!

ក៖ ចឹងបានដាច់ពីប៉ុលពតមកបានរៀបការមានស្វាមីទៀត?

ខ៖ អត់!

ក៖ ចឹងបានទៅតាមស្វាមីទៅ?

ខ៖ ចាស!

ក៖ចឹងបានលក់ដូបន្លែអីចឹង?

ខ៖ ចាសហ្នឹងហើយលក់តែដូរចឹងឯង កំប៉េកកំប៉ុកចឹងចិញ្ចឹមកូន ហើយចិញ្ចឹមទាំងវេទនាកូន គ្មានបានចិញ្ចឹមស្រួលឯណា ហើយដាច់លុយចុះនៅកាលសម័យនោះលុយមិនស្រួលរក ចឹងបានចង់ការអីមិនមាននោះទេ ចឹងបានទៅធ្វើចឹង។

ក៖ ចឹងបានសូមសរសើរអ៊ំណាបានចិញ្ចឹមកូនមានច្រើននាក់អ៊ំ៩នាក់ មិនធម្មតាណា ហើយបាននៅ៧នាក់?

ខ៖ ចាសនៅបាន៧!

ក៖ ចាសចឹងការចិញ្ចឹមកូនទាំងអស់ តើអ៊ំតែងតែប្រៀនប្រដៅកូនៗថាយ៉ាងម៉េចដែរ?

ខ៖ ទេ!មិនសូវបាននិយាយប្រាប់កូនយ៉ាងណានោះទេ បើសិនជាកូនមិនរៀនមិនសូត្រមានតែដេញទៅតែប៉ុណ្ណោះឯង ហើយចឹងបានថាអនាគតកូនណា ម៉ែមិនមែនមានអីចែកនោះទេ នេះអញប្រាប់ទុកមុនអោយហើយ! ចឹងកូនមួយនេះវាបានទៅនៅជាមួយនឹងអ៊ំតាំងពីអាយុបាន៨ឆ្នាំ ហើយអ៊ំគាត់បានមើលគាត់ថែចុះចឹងណា​ហើយដល់ពេលផុតពីនោះ កូនដែលនៅនេះ ថាតែប៉ុណ្ណឹងឯងថា អញមិនមានអីអោយនោះទេកូន ម៉ែអត់មានស្អីទេ អត់មានទ្រព្យកេរអាករអីចែកអោយទេ ឆ្នាំងភ្លើងណាកូនម៉ែអត់មានអីចែកអោយទេ អញប្រាប់អោយហើយថា យកចិត្តទុកដាក់គឺហើយទៅ បើសិនជាមិនយកចិត្តទុកដាក់អញមិនដឹងទេ។

ក៖ ចាស! អ៊ំបានខំប្រឹងចិញ្ចឹមបានប៉ុណ្ណឹងអស់ហើយ!

ខ៖ ចាសចិញ្ចឹមបានប៉ុណ្ណឹងហើយអញមិនដឹងទេ ប្រាប់ទុកមុខអោយហើយ បើសិនជាកូនរៀន ម៉ាក់មានលុយអោយរៀន ទោះបីម៉ែអត់មានម៉ែរត់រកលុយគេ ។

ក៖ ចាស

ខ៖ ព្រោះអីសព្វថ្ងៃមានលុយគេរកណា!អឹមធ្វើយ៉ាងម៉េចកុំអោយកូនអត់រៀន ដូចថានៅភ្នំពេញនេះអី អញអត់មានដឹងនោះទេ អញអត់ដឹងទេរកខ្លួនឯងចុះ ចឹងម៉ែអត់មានដែរហ៊ានប្រាប់កូនណា មិនហ៊ានប្រាប់ថាកូនថាអត់ដឹងតែថាមានតែបណ្តោយ។

ក៖ ចឹងបើសិនជាមានមែន

ខ៖ ដឹងតែថាមាន បើសិនជាមិនមានរកគេ អោយដឹងថាមានទៅ!! ហឹម មិនដែលថាអោយកូនខកចិត្តថាម៉ែអញមិនមានលុយអញមិនមានអារម្មណ៏រៀននោះទេណា។

ក៖ ចាស

ខ៖ នឹកឃើញច៊ែក!​ថាមិនហ៊ាននិយាយប្រាប់កូនថាយើងអត់! ហើយចឹងដល់មីតូចនោះម៉ែបានអោយ១០០០០ទៅបាន២ថ្ងៃ៣ថ្ងៃ មិនសូវបានទារម៉ែទេ ១នោះណា។

ក៖ ចាស

ខ៖ ដឹងថាម៉ែបានអត់ដែរចឹងអត់មានសូវបានទារនោះទេ បើសិនជាម៉ែនេះបើសិនជាមានច្រើនក៏អោយកូនច្រើនទៅ មានតិចក៏អោយកូនតិចទៅ។

ក៖ ចាសត្រូវហើយអ៊ំចឹងអ៊ំសំរាប់ជីវិតខ្លួនឯងអ៊ំបានរឿងអ្វីដែលធ្វើអោយអ៊ំសប្បាយចិត្តជាងគេនៅក្នុងជីវិតរបស់អ៊ំណា?

ខ៖ សប្បាយចិត្តជាងគេ គឺបានឃើញថាកូនមានអនាគត! មួយៗថាអោយម្តាយធូចិត្តនោះគឺនិយាយថាអរហើយ កូនអើយ! អរណាស់ ថាកូនចេះរក កូនចេះមើលថែ កូនមានប្តីឬក៏កូនមានប្រពន្ធទៅកូនចេះថែគ្នាណា! ។អឺ! និយាយថាអរពីអរ ដល់ពេលកូនឈ្លោះគ្នានោះ គឺថានៅក្នុងចិត្តនោះគឺថាមិនដឹងទៅដល់ណា។

ក៖ ពេលនោះអ៊ំឈឺ១ដងបេះត្រសក់អើយ បេះៗទៅក៏បេះពីព្រលឹមទាល់តែព្រលប់ប៉ុន្តែបានម៉ូយគេមកយកណាកូន បានម៉ូយគេមកបេះដល់កន្លែង ដាក់ការ៉ុង ៥ការ៉ុង ១៥ការ៉ុង ហើយចឹងគេបានដឹកមកយកដល់ផ្ទះនៅកន្លែងចឹងទៅណា នៅឯចំការ ហើយក៏ឈឺបណ្តើរ ឈឺថាល្មមៗនោះមិនបានមើលទេ ដល់ទៅមើលវាចេះតែហួសពេលបាត់ នៅតែបន្តិចទៀតនោះគឺវាទៅហើយ ថាកំលាំងយើងនេះ១០ណាវាគ្មានបានទៅមួយវាមិនបានដឹងថាទៅឯណាអស់ នៅក្នុងខ្លួនយើងមិនដឹងថាទៅឯណាអស់នោះទេ បាននឹកឃើញថាច៊ែកនៅស្មានណាមានកំលាំងដូចកាលពីដើមនោះទេ នឹកនៅក្នុងចិត្តណា បើសិនជាពេទ្រគេដាក់សារ៉ូមអោយខុសតែបន្តិចនោះគឺទៅបាត់ទៅហើយ គ្មានបាននៅឃើញមុខកូននោះទេ។ នឹកឃើញណា តែថាពីនុងមកប្រាប់ថា ចឹងតាគាត់ថាច៊ែក អូ អញឈប់ប្រើហើយ អញមិនប្រើទេ មើលចៅក៏មើលទៅ !! ធ្វើអីធ្វើទៅ !! ចឹងមែនគាត់ឈប់ប្រើមានបើសិនជាធ្វើក៏ធ្វើទៅមិនធ្វើក៏អត់ទៅសព្វថ្ងៃហ្នឹង។

ក៖ ចឹងគាត់បានដឹងទុក្ខធុរៈ!

ខ៖ ចា

ក៖ ចឹងតើមានរឿងអ្វីដែរបានធ្វើអោយអ៊ំសប្បាយចិត្តជាងគេវិញអ៊ំដូចថានៅដែលអ៊ំបានធ្លាប់ឆ្លងកាត់ជីវិតតាំងពីពេលមុនមកដល់ពេលឥឡូវតើអ៊ំមានរឿងអ្វីដែលធ្វើអោយអ៊ំមានមោទនភាពចំពោះខ្លួនឯងថាអ៊ំអាចធ្វើបាបអីចឹងណាមានទេ?

ខ៖ អូ! មិនដឹងថាមានអីធ្វើបាន!

ក៖ ចឹងមានការតស៊ូអីចឹង?

ខ៖ ចាស!

ក៖ ចឹង

ខ៖ ការតស៊ូនោះវាស៊ូណាស់ទៅហើយទោះបីជាមួយក្តៅត្រជាក់ នឿយហត់ក៏តស៊ូ ស៊ូនេះគឺថាស៊ូដល់កហើយកូនអើយ ស៊ូឡើងមកដល់សព្វថ្ងៃនេះវារាងថាធូបន្តិច កូនវាមានប្រាក់ខែ! ចឹងណាហើយដល់ពេលកូននោះគេបានអោយចាយអីចឹងទៅណា អ៊ំនេះអត់មានសូវបានធ្វើអីនោះទេ វាបានធូបន្តិចដែរណា។

ក៖ ចាស!

ខ៖ ហឹម

ក៖ ចឹងរឿងពិបាកចិត្តជាងគេវិញមានអ្វីខ្លះដែរ នៅក្នុងជីវិតរបស់អ៊ំណា?

ខ៖ ពិបាកចិត្តជាងគេនោះគឺថារឿងកូនប៉ុណ្ណឹងឯង។

ក៖ ចឹងរឿងកូនទៀត

ខ៖ ចាស!បើសិនជាកូនវាធ្វើអោយសប្បាយចិត្តទៅក៏ធូរ។

ក៖ ចាស!

ខ៖ ចាសអត់មានអីនោះទេសព្វថ្ងៃហ្នឹង ដូចថារឿងតានោះដូចគ្នា បើសិនជាតាធ្វើអោយសប្បាយចិត្តទៅក៏ដូចជាធូរទៅបន្តិចទៅ បើសិនជាថាធ្វើអោយទៅមិនសប្បាយចិត្តនោះគឺថាចង់ដាច់ខ្យល់!! ។

ក៖ ហឹម! ដូចថាគាត់ធ្វើមិនអោយសប្បាយចិត្តស្តីអោយចឹងទៅណាអ៊ំ?

ខ៖ យ៉ាប់គាត់ផឹក!

ក៖ ចាស

ខ៖ដល់ពេលគាត់ផឹកចឹងរករឿង ចេះចុះចឹងទៅក៏យ៉ាប់ បើសិនជាគាត់មិនហូបស្រានោះគាត់មិនអីទេ។

ក៖ ចាស!

ខ៖ ចាស

ក៖​ចឹងអ៊ំពិបាកចិត្តម្តងៗតើអ៊ំតែងតែធ្វើអីដែរអ៊ំ?

ខ៖ ទេ! គ្មានបានធ្វើអីនោះទេ! ពិបាកក៏ពិបាកទៅកុំគិតបណ្តោយ ធ្វើតែមិនដឹងធ្វើមិនលឺទៅ។

ក៖ ចាស!

ខ៖ ធ្វើហឺៗទៅយើងកុំទៅអោយមានរឿងមានហេតុអីចឹងទៅ។

ក៖ ចាស

ខ៖ ខ្ចិល! អ៊ំសព្វថ្ងៃនេះខ្ចិលហើយ តែដល់ពេលមុនអត់មានខ្ចិលនោះទេណា កាលពីដើមអត់មានខ្ចិលនោះទេ រករឿងវិញជេរអោយ តែថាសព្វថ្ងៃនេះអត់ទេ ឈប់ហើយ។

ចឹងសព្វថ្ងៃធ្វើមិនលឺហើយអ្នកណារករឿងអីក៏រកទៅ ធ្វើមិនលឺនោះទេ។

ក៖​ចាស

ខ៖ ធ្វើមិនដឹងមិនលឺចឹងទៅ! ដឹងថាវាឆ្អែតចាស់ហើយ មិនដូចមុននោះទេ កាលពីមុនអ៊ំកាចដែរនុង។

ក៖ ចាសអ៊ំកាន់សីលនោះទេរាល់ថ្ងៃអ៊ំ?

ខ៖ អត់មានកាន់សីលអីនោះទេកូន អត់! មានបុណ្យមានទានទៅតែប៉ុណ្ណឹងឯង។

ក៖ ចាសចឹងអ៊ំជឿនៅលើព្រះពុទ្ធសាសនាយើងយូរហើយអ៊ំ?

ខ៖ ចាស!

ក៖ ចឹងដូចជាមានដូចជាកម្មវិធីបុណ្យអ្វីខ្លះដែល អ៊ំដែលអ៊ំតែងតែប្រព្រឹត្តិជាមួយនឹងក្រុមគ្រួសាររបស់អ៊ំ?ដែលជាកម្មវិធីបុណ្យទាននៅក្នុងព្រះពុទ្ធសាសនាយើងណាអ៊ំដូចជាអ្វីខ្លះទៅ?

ខ៖ ដូចជានៅពេលភ្ជុំបិណ្ឌនិងចូលឆ្នាំអីចឹងណា។

ក៖ ចាស!

ខ៖ ធ្វើតើ ដូចជាទៅវត្តទៅវ៉ាអីមិនអោយបានដាច់នោះទេ រំលឹកគុណម្តាយឪយើងណា កុំអោយដាច់ រំលឹកគុណរបស់គាត់រហូតដូចជាខែភ្ជុំបិណ្ឌខែទាន ទៅបុណ្យនៅឯណាទៅរំលឹកគុណរបស់គាត់មិនអោយដាច់នោះទេ។

ក៖ ចាស!អ៊ំចឹងជាចុងក្រោយតើអ៊ំមានពាក្យពេចន៏អ្វីដើម្បីផ្តាំផ្ញើដល់កូនចៅជំនាន់ក្រោយដែលគេបានស្តាប់ប្រសាសន៏របស់អ៊ំនៅក្នុងថ្ងៃនេះណា?

ខ៖ ហាសៗ អ៊ំមានអីផ្តាំផ្ញើនោះទេ មានអីមានតែអោយស្រណុកសុខសប្បាយតែប៉ុណ្ណឹងឯង។

ក៖ ចាស

ខ៖ ហាសៗ កូនចៅជំនាន់ក្រោយចង់ចាំថានៅសម័យនុងវាលំបាក! វាចង់ចាំតែប៉ុណ្ណឹងឯង វាពិបាកណាស់នៅសម័យប៉ុលពត ងាប់ស្ទើររស់ ។

ក៖ ចាសចឹងអរគុណអ៊ំច្រើនដែលបានចំណាយពេលដ៏មានតំលៃដើម្បីធ្វើការសម្ភាស! ដែលបានចែករំលែកបទពិសោធន៏របស់អ៊ំផ្ទាល់ ដែលបានអ៊ំបានធ្លាប់ឆ្លងកាត់ចឹងណាដើម្បីអោយកូនចៅជំនាន់ក្រោយបានស្តាប់ទៀត។ ចឹងបើសិនជាខាងសាលារៀនBYUគេចង់ដាក់សម្លេងរបស់អ៊ំព្រមទាំងរូបថតអ៊ំមួយដែរ ដែលថតបន្តិចទៀតចឹងណាអ៊ំ ដែលភ្ជាប់ជាមួយនឹងសម្លេងដើម្បីដាក់នៅក្នុងគេហៈទំព័រដែលមានអាស្រ័យដ្ឋានwww.cambodianoralhistory.byu.edu ចាសដើម្បីអោយកូនចៅជំនាន់ក្រោយទៀតគេមានអោយឪកាសបានស្តាប់ពាក្យពេចន៏និងប្រសាសន៏របស់អ៊ំនៅក្នុងថ្ងៃនេះចឹងណា តើអ៊ំអនុញ្ញាតតើអ៊ំហេស?

ខ៖ ទេ! អនុញ្ញាតតើ!

ក៖ ចាសចឹងអរគុណអ៊ំច្រើនក៏សូមជូនពរអ៊ំនិងក្រុមគ្រួសារទាំងអស់គ្នាមានសុខភមង្គលទាំងអស់គ្នាចាស!!

ខ៖ ចាស!!